sagorsarker/bangla-wikipedia huggingface dataset:
উইভিল

শুঁড়পোকা বা উইভিল হলো "কোলিওপ্টেরা" বর্গভুক্ত গুবরে পোকাদের জ্ঞাতি একদল পতঙ্গের সাধারণ নাম, যারা স্থানীয়ভাবে শুঁড়পোকা নামে পরিচিত। এরা ক্ষেত্র বিশেষে ক্ষতিকারক এবং বালাই ও এদের কতক উড়তে সক্ষম। 
শুঁড়পোকার শরীর সাধারণত ৬ মিলিমিটারের চেয়েও ছোট হয়। এদের লম্বা শুঁড়ের মতো অংশ থাকে। বেশিরভাগ শুঁড়পোকা গাছপালা বা শস্য খায়। 
শুঁড়পোকার প্রায় ৯৭,০০০ প্রজাতি আছে। অনেক শুঁড়পোকা কৃষির জন্য ক্ষতিকর। যেমন: গম ও ভুট্টার শুঁড়পোকা শস্য নষ্ট করে, আর বল শুঁড়পোকা তুলা গাছে ডিম পাড়ে এবং তার লার্ভা তুলা খেয়ে ফেলে। তবে কিছু শুঁড়পোকা আবার ক্ষতিকর গাছ নিয়ন্ত্রণে ব্যবহার করা হয়।
শুঁড়পোকার লম্বা শুঁড়ে কাটার মতো মুখ থাকে, যা দিয়ে তারা শস্যে গর্ত করে। বেশিরভাগ শুঁড়পোকা উড়তে পারে, আবার কিছু যেমন Otiorhynchus, উড়তে পারে না।
একটি বিশেষ শুঁড়পোকা ("Austroplatypus incompertus") দলবদ্ধভাবে কাজ করে, যেটা পিঁপড়ে বা মৌমাছির মতো সামাজিক আচরণ। এটা খুবই বিরল ঘটনা।
এরা সাধারণত ফ্যাকাশে বর্ণের হয়; তবে কিছু কিছু উইভিল উজ্জ্বল বর্ণেরও দেখা যায়; যেমনঃ ব্রাজিলের "Entimus" প্রজাতি।
কিছু পরিচিত উইভিল রয়েছে যেগুলো বিভিন্ন ফল, ফসল ও গাছের জন্য ক্ষতিকারক; যেমনঃ
ইয়োজুয়া কিমিশ

ইয়োজুয়া ওয়াল্টার কিমিশ (, ; জন্ম: ৮ ফেব্রুয়ারি ১৯৯৫; ইয়োজুয়া কিমিশ নামে সুপরিচিত) হলেন একজন জার্মান পেশাদার ফুটবল খেলোয়াড়। তিনি বর্তমানে জার্মানির পেশাদার ফুটবল লিগের শীর্ষ স্তর বুন্দেসলিগার ক্লাব বায়ার্ন মিউনিখ এবং জার্মানি জাতীয় ফুটবল দলের হয়ে একজন মধ্যমাঠের খেলোয়াড় হিসেবে খেলেন। তিনি মূলত একজন রক্ষণাত্মক মধ্যমাঠের খেলোয়াড় হিসেবে খেললেও মাঝেমধ্যে কেন্দ্রীয় মধ্যমাঠের খেলোয়াড় অথবা বাম পার্শ্বীয় রক্ষণভাগের খেলোয়াড় হিসেবে খেলে থাকেন।
জার্মান ফুটবল ক্লাব ভিএফবি বসিঙেনের যুব পর্যায়ের হয়ে খেলার মাধ্যমে কিমিশ ফুটবল জগতে প্রবেশ করেন; অতঃপর তিনি ভিএফবি স্টুটগার্টে যুব পর্যায়ের হয়ে খেলার মাধ্যমে ফুটবল খেলায় বিকশিত হয়েছেন। ২০১৩–১৪ মৌসুমে, আরবি লাইপৎসিশের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ী জীবন শুরু করেন। লাইপৎসিশে তিনি ২ মৌসুম অতিবাহিত করেছেন; যেখানে তিনি ৫৩ ম্যাচে ৩টি গোল করেছেন। ২০১৫–১৬ মৌসুমে, তিনি ৮.৫০ মিলিয়ন ইউরোর বিনিময়ে আরবি লাইপৎসিশ হতে বায়ার্ন মিউনিখে যোগদান করেছেন।
দলগতভাবে, ঘরোয়া ফুটবলে, কিমিশ এপর্যন্ত ১১টি শিরোপা জয়লাভ করেছেন, যার সবগুলো তিনি বায়ার্ন মিউনিখের হয়ে জয়লাভ করেছেন। অন্যদিকে আন্তর্জাতিক প্রতিযোগিতায়, এপর্যন্ত ২টি শিরোপা জয়লাভ করেছেন; যার মধ্যে ২০১৭ ফিফা কনফেডারেশন্স কাপ অন্যতম।
কিমিশ, জার্মান ক্লাব ভিএফবি স্টাটগার্ট এর হয়ে কিশোর বয়সে ফুটবল খেলেন, পরবর্তীতে ২০১৩ সালের জুলাই মাসে আরেক জার্মান ক্লাব আরবি লেইপজিগ-এ যোগ দেওয়ার আগ পযন্ত। স্টাগার্ট তাকে আবারো কেনার জন্য আরেকটি পন্থা খুজে নেয়। তিনি একই বছরের ২৮শে সেপ্টেম্বর জার্মানির তৃতীয় বিভাগীয় লিগ থ্রী. লিগা-তে তার ক্লাবের অভিষিক্ত হন, যেখানে তিনি তার দলের হয়ে খেলা ব্রাজিলিয়ান ফুটবলার থিয়াগো রকেনব্যাচ এর পরিবর্তে মাঠে নামেন, সে ম্যাচটিতে তার ক্লাব আরেক জার্মান ক্লাব এসপিভিজিজি আন্টারহ্যাচিং-এর বিপক্ষে ২-২ গোলে ড্র করে। ২০১৩ সালের ৩০শে নভেম্বর, তিনি তার প্রথম পেশাদার গোল করেন, যেখানে তার দল ১.এফসি সারব্রুকেন এর বিপক্ষে ৩-২ গোলের ব্যবধানে জয় পায়।
২০১৭ সালের ১৭ই মে, ২০১৭ ফিফা কনফেডারেশন্স কাপ এর জন্য, দলের বর্তমান প্রধান কোচ ইওয়াখিম ল্যোভ-এর করা দলের একজন খেলোয়াড়দের মধ্যে একজন ছিলেন। টুর্নামেন্টটিতে তিনি দলের পাচঁটি খেলার সবকয়টিতে তিনি প্রথমার্ধের সেরা এগারোর হয়ে শুরু করেন, যেখানে তিনি দুটি এসিস্ট করেন (দুটি গোল করতে সহায়তা করেন), সেভাবে জার্মানি তাদের ইতিহাসে প্রথম কনফেডারেশন্স কাপের শিরোপা জিতে নেয়।
কিমিশ নিজেই তার অনুপ্রেরণা হিসেবে জার্মান মিডফিল্ডার বাস্তিয়ান শোয়েনস্টেইগার-এর নাম নিদৃষ্ট করেন।
ডেভিড ফিঞ্চার

ডেভিড অ্যান্ড্রু লিও ফিঞ্চার (ইংরেজি: David Andrew Leo Fincher; জন্ম ২৮শে আগস্ট, ১৯৬২) হলেন একজন মার্কিন চলচ্চিত্র, টেলিভিশন ও মিউজিক ভিডিও পরিচালক ও প্রযোজক। তিনি "দ্য কিউরিয়াস কেইস অফ বেঞ্জামিন বাটন" (২০০৮) ও "দ্য সোশ্যাল নেটওয়ার্ক" (২০১০) চলচ্চিত্রের জন্য দুইবার শ্রেষ্ঠ পরিচালনার জন্য একাডেমি পুরস্কারের মনোনয়ন লাভ করেন এবং "দ্য সোশ্যাল নেটওয়ার্ক" ছবির জন্য শ্রেষ্ঠ চলচ্চিত্র পরিচালনার জন্য গোল্ডেন গ্লোব পুরস্কার ও বাফটা পুরস্কার লাভ করেন।
তিনি মনস্তাত্ত্বিক থ্রিলারধর্মী "সেভেন" (১৯৯৫), "দ্য গেম" (১৯৯৭), "ফাইট ক্লাব" (১৯৯৯) এবং "গন গার্ল" (২০১৪) চলচ্চিত্রের জন্য বিখ্যাত। এছাড়া তিনি রহস্যধর্মী থ্রিলার চলচ্চিত্র "জোডিয়াক" (২০০৭), "দ্য গার্ল উইথ দ্য ড্রাগন ট্যাটু" (২০১১) এবং টেলিভিশন ধারাবাহিক "হাউজ অব কার্ডস" (২০১৩-) এবং "মাইন্ডহান্টার" (২০১৭-) পরিচালনা করেন।
তার "জোডিয়াক" ও "দ্য সোশ্যাল নেটওয়ার্ক" চলচ্চিত্র দুটি বিবিসির ২১শ শতাব্দীর ১০০ সেরা চলচ্চিত্রের তালিকায় অন্তর্ভুক্ত হয়।
ফিঞ্চার ১৯৬২ সালের ২৮শে আগস্ট কলোরাডোর ডেনভারে জন্মগ্রহণ করেন। তার মাতা ক্লের মে (জন্মনাম বোয়েচার) সাউথ ডাকোটার একটি মাদকাসক্ত নিরাময় প্রোগ্রামের মানসিক স্বাস্থ্য বিষয়ক সেবিকা, এবং তার পিতা হাওয়ার্ড কেলি "জ্যাক" ফিঞ্চার একজন লেখক, যিনি "লাইফ" সাময়িকীর প্রতিবেদক ও ব্যুরো প্রধান ছিলেন। হাওয়ার্ড ২০০৩ সালের এপ্রিলে ক্যান্সারে আক্রান্ত হয়ে মারা যান। যখন তার দুই বছর বয়স, তার পরিবার ক্যালিফোর্নিয়ার সান আন্সেলমোতে চলে যায়। সেখানে চলচ্চিত্র নির্মাতা জর্জ লুকাস তাদের প্রতিবেশী ছিল। তার থেকে অনুপ্রাণিত হয়ে ফিঞ্চার ছেলেবেলা থেকেই চলচ্চিত্র নির্মাণে আগ্রহ প্রকাশ করেন। ফিঞ্চারের কিশোর বয়সে তারা অরেগনের অ্যাশল্যান্ডে চলে যান এবং সেখানে তিনি অ্যাশল্যান্ড হাই স্কুলে পড়াশুনা করেন। হাই স্কুলে তিনি মঞ্চনাটক পরিচালনা করতেন এবং স্কুলের পরে সেট ও লাইটিংয়ের নকশা করতেন। তিনি সেকেন্ড রান মুভি থিয়েটারে প্রজেকশনিস্ট ছিলেন এবং অরেগনের মেডফোর্ডের স্থানীয় টেলিভিশন সংবাদ স্টেশন "কবি"র ব্যবস্থাপনা সহকারী ছিলেন, পাশাপাশি রান্না করা ও থালা পরিষ্কার করার কাজ করতেন। "বুচ ক্যাসিডি অ্যান্ড দ্য সানড্যান্স কিড" (১৯৬৯) দেখে অনুপ্রাণিত হয়ে ফিঞ্চার আট বছর বয়সেই ৮মিমি ক্যামেরা দিয়ে চলচ্চিত্র নির্মাণ শুরু করেন।
ফিঞ্চার ১৯৯০ সালে মডেল ও চিত্রগ্রাহক দোনিয়া ফিওরেন্তিনোকে (জন্ম ১৯৬৭) বিয়ে করেন। ১৯৯৫ সালে তাদের বিবাহ বিচ্ছেদ ঘটে। তাকে এক কন্যা ফেলিক্স ইমোজেন ফিঞ্চার ১৯৯৪ সালে জন্মগ্রহণ করে। ফিঞ্চার পরবর্তীতে ১৯৯৬ সালে প্রযোজক সিন চ্যাফিনকে বিয়ে করেন।
ডিজনি+ হটস্টার

ডিজনি+ হটস্টার (পূর্বে হটস্টার নামে পরিচিত) হলো একটি ভারতীয় ডিজিটাল এবং মোবাইল বিনোদন প্রচারের মাধ্যম যা স্টার ইন্ডিয়া দ্বারা ৬ই ফেব্রুয়ারি ২০১৫ সালে আরম্ভ করা হয়। এটির মালিক হলো নোভি ডিজিটাল এন্টারটেইমেন্ট, স্টার ইন্ডিয়ার একটি অঙ্গপ্রতিষ্ঠান, যা নিজেই সম্পূর্ণভাবে দ্য ওয়াল্ট ডিজনি কোম্পানি ইন্ডিয়ার অধীনে একটি প্রতিষ্ঠান। এটি স্ট্রিমিং মিডিয়া এবং চাহিদা অনুযায়ী ভিডিও সেবা প্রদান করে এবং ওয়েব, এন্ড্রয়েড, আইওএস, ফায়ারটিভি এবং অ্যাপল টিভি প্ল্যাটফর্মে ব্যবহারযোগ্য।
অ্যাপটি আইসিসি ক্রিকেট বিশ্বকাপ ২০১৫-এর সময় সকল ৪৯টি ম্যাচের জন্য ৩৪ কোটি দর্শন এবং ইন্ডিয়ান প্রিমিয়ার লিগ মৌসুম ৮ (২০১৫)-এর সময় ২০ কোটির চেয়ে বেশি দর্শন অর্জন করে। হটস্টারে এটির প্ল্যাটফর্মে ১০০টির থেকে বেশি বিজ্ঞাপক রয়েছে। এটির বিষয়বস্তু অন্যতর বিনামূল্যে অথবা সাক্ষরের ভিত্তিতে (টাকা-প্রদানকারী বিষয়বস্তু) সরবরাহিত। তাদের আয়ের সূত্র হলো বিজ্ঞাপক।
ওয়েবসাইট ছাড়াও, হটস্টার একটি অ্যাপ্লিকেশন হিসেবে মোবাইল ডিভাইস জুড়ে লভ্য যা এনড্রয়েড, আইওএস এবং অ্যাপল টিভি প্ল্যাটফর্মে চালু আছে। হটস্টার এনড্রয়েড অ্যাপ্লিকেশন বর্তমানে ভারত, যুক্তরাষ্ট্র এবং কানাডাতে উপলব্ধ।
কামিলো সিয়েনফুয়েগোস

কামিলো সিয়েনফুয়েগোস গোরিয়ারান (; ৬ ফেব্রুয়ারি ১৯৩২ – ২৮ অক্টোবর ১৯৫৯) একজন কিউবার বিপ্লবী ছিলেন। ফিদেল কাস্ত্রো,চে গেভারা, হুয়ান আলমেইদা বোস্কে, এবং রাউল কাস্ত্রোর সাথে, তিনি ১৯৫৬ সালে গ্রান্মা অভিযানের সদস্য হন, যা কিউবার একনায়ক ফুলগেনসিও বাতিস্তার সরকারের বিরুদ্ধে সশস্ত্র বিদ্রোহ শুরু করে। তিনি কাস্ত্রোর শীর্ষ গেরিলা কমান্ডারদের মধ্যে একজন হয়ে ওঠেন, এবং কিউবার বিপ্লবের একটি প্রধান যুদ্ধ জয় করে "হিরো য়াগুয়াজায়ের হিরো" নামে পরিচিত হন।
তিনি ১৯৫৯ সালে কাস্ত্রোর বিদ্রোহী বাহিনীকে বিজয়ী করার পর কিউবার সশস্ত্র বাহিনীর প্রধান হিসেবে নিযুক্ত হন। তিনি সেই বছরের শেষের দিকে কামাগুয়ী থেকে হাভানা যাওয়ার পথে বিমান সমেত অদৃশ্য হয়ে যান, এবং তাই ধারণা করা হয় তিনি মারা গেছেন। সিয়েনফুয়েগোস, যার নাম ইংরেজিতে "শত আগুন" অনুবাদ হয়, কিউবায় বিপ্লবের একজন নায়ক হিসেবে সম্মানিত হন, এবং তাকে সম্মানের জন্য স্মৃতিসৌধ বানানো হয়েছে এবং একটি বার্ষিক উৎসব আয়োজিত হয়।
আসাম হিমালয়

আসাম হিমালয় হচ্ছে পশ্চিম দিকে ভুটানের পূর্ব সীমান্তে এবং পূর্বদিকে ৎ্‌সাংগপো নদীর বেঁকে যাওয়া অংশের মধ্যবর্তী হিমালয় পর্বতশ্রেণীর একটি ঐতিহ্যবাহী এলাকা। এই পর্বতশ্রেণীর সর্বোচ্চ শৃঙ্গ হল নামচা বারওয়া। অন্যান্য উচ্চ শৃঙ্গের মধ্যে রয়েছে গায়লা পেরি, এবং গায়লা বারওয়া সংলগ্ন শৃঙ্গ; কংটো, এবং নয়েজি কংসং। এই এলাকাটি এখনও সর্বসাধারণের কাছে পরিচিত নয়, এবং সামান্য সংখ্যক বিদেশী পর্যটক এই জায়গা ভ্রমণ করেছে।
"আসাম হিমালয়" নামটি বিভ্রান্তিকর, কারণ এই পর্বতশ্রেণীর কিছু অংশ দক্ষিণ-পূর্ব তিব্বত, বাকি অংশ ভুটান এবং ভারতীয় অঞ্চল এবং রাজ্য যেমন- উত্তর আসাম, সিক্কিম এবং অরুণাচল প্রদেশে অবস্থিত।
লাভলী চৌধুরী

লাভলী চৌধুরী একজন সাবেক বাংলাদেশী পেশাদারী শুটার। তিনি ১৯৯৯ দক্ষিণ এশীয় গেম্‌স-এ সাবরিনা সুলতানা ও কাজী শাহানা পারভীন-এর সাথে প্রণ রাইফেলের দলগত ইভেন্টে স্বর্ণ জয় করেন।
তিনি বাংলাদেশের আরেক পেশাদার পুরুষ শুটার ফিরোজ হোসেনের সাথে ২০০১ সালে বিবাহবন্ধনে আবদ্ধ হন এবং ২০১২ সালের ৩১ অক্টোবর এক সড়ক দূর্ঘটনায় তার স্বামী ও শিশু কন্যাকে হারান।
শাহজাদা বায়েজিদ

শাহজাদা বায়েজিদ (১৯ সেপ্টেম্বর ১৫২৫-২৫ সেপ্টেম্বর ১৫৬১) ছিলেন উসমানীয় সাম্রাজ্যের সুলতান প্রথম সুলাইমান এবং তার সহধর্মিণী হুররাম সুলতান এর চতুর্থ সন্তান। তিনি ইস্তাম্বুল এ জন্মগ্রহণ করেন। তিনি ছিলেন খুবই সাহসী শাহজাদা এবং নির্ভীক বীর যোদ্ধা। তবে তিনি কিছুটা রাগী প্রকৃতির ছিলেন। কিন্তু তিনি জনদরদী ও আলেম শাহজাদা ছিলেন। তাই শাহজাদা মুস্তাফার মৃত্যুর পর তিনিই ছিলেন প্রজা এবং সেনাবাহিনীর কাছে গ্রহণযোগ্য শাহজাদা।
বায়েজিদ আনাতোলিয়া প্রদেশের গভর্নর ছিলেন। ১৫৫৩ সালের সাফাভিদ অভিজানের পর তিনি এদির্নের শাসনকর্তা হিসেবে নিয়োগ পান। অভিজানের সময় রুমেলিয়া রক্ষার দায়িত্ব বায়েজিদ এর উপর ছিলো। সেসময় শেহজাদা মুস্তাফাকে মৃত্যুদণ্ড দেওয়া হলে গোটা সাম্রাজ্যে বিশৃঙ্খলা সৃষ্টি হয়। একজন ছদ্মবেশী নিজেকে মুস্তাফা বলে দাবি করে এবং রুমেলিয়ায় বিদ্রোহ সংঘটিত করে। বায়েজিদকে সেই বিদ্রোহ দমনের দায়িত্ব দেওয়া হলে বায়েজিদ অনিচ্ছা প্রকাশ করেন। যার কারণে সুলতান সুলেইমান একজন উজিরকে বিদ্রোহ দমনের দায়িত্ব দেন এবং বায়েজিদের উপর রাগান্বিত হন।
শেহজাদা মেহমেত,শেহজাদা মুস্তাফা এবং শেহজাদা জাহাঙ্গীর এর মৃত্যুর পর শেহজাদা সেলিম এবং শেহজাদা বায়েজিদ জীবিত থাকেন।সেলিম ছিলেন মানিসার গভর্নর এবং বায়েজিদ কুতাহিয়ার। বায়েজিদ কিছু টা রুক্ষমেজাজী হওয়ায় সুলতান সুলেইমান সেলিমকে বেশি প্রাধান্য দিতেন যদিও সেনাবাহিনী এবং প্রজাদের কাছে বায়েজিদ বেশি পছন্দের ছিলেন।সেলিম এবং বায়েজিদ এর মধ্যে সংঘর্ষ প্রায় লেগেই থাকতো। তাই সুলতান সুলেইমান তাদের সাঞ্জাক পরিবর্তন এর সিদ্ধান্ত নেন।সেলিমকে কোনয়া এবং বায়েজিদকে আমাসিয়ার গভর্নর হিসেবে নিয়োগ দেন।সেলিম নির্দেশমতো কোনিয়ায় চলে যান।কিন্তু বায়েজিদ এই আদেশ মেনে নিতে চাননি।কারণ, আমাসিয়া ছিল তার ভাই শেহজাদা মুস্তাফার সাঞ্জাক।বায়েজিদ ভেবেছিলেন তার পরিনতিও তার ভাই মুস্তাফার মত হবে।তাই বায়েজিদ আমাসিয়ায় যেতে দেরি করায় সুলতান সুলেইমান বায়েজিদকে বিদ্রোহী হিসেবে অভিযুক্ত করেন এবং সেলিমকে পুরোপুরি সমর্থন করেন।১৫৫৯ সালে সেলিম এবং বায়েজিদ আবার যুদ্ধে জড়িয়ে পরেন।সুলতান সুলেইমান এর আদেশ এ সোকুল্লু মেহমেত পাশা বিশাল সেনাবাহিনী নিয়ে সেলিম এর এর সাথে যোগ দেন।এবং সুলতান সুলেইমান এর বাহিনীর কাছে বায়েজিদ পরাজয় বরন করেন।
যুদ্ধে পরাজিত হয়ে বায়েজিদ একটি ছোট সেনাবাহিনী এবং এবং তার সন্তানদের নিয়ে ইরান এ আশ্রয় নেন। সোকোল্লু মেহমেদ পাশা বায়েজিদকে বন্দি করার জন্য একটি সৈন্যবাহিনী পাঠিয়েছিলেন যা বায়েজিদ এর বাহিনীর কাছে পরাজিত হয়।সাফাভিদ সাম্রাজ্যের শহর তাব্রিজ এ পৌছানোর পর শাহ তামাস্প প্রথমে বায়েজিদকে সাদরে গ্রহণ করলেও পরবর্তী তে বায়েজিদ কে সুলতান সুলেইমান এর অনুরোধ এ বন্দি করেন।সুলেইমান এবং সেলিম উভয়ই বায়েজিদকে হত্যার জন্য শাহ তামাস্পকে প্ররোচিত করতে থাকেন।এক পর্যায়ে শাহতামাস্প ৪,০০,০০০ সোনার মোহর এর বিনিময়ে বায়েজিদ এবং তার সন্তানদের অটোমান জল্লাদের হাতে তুলে দেন।এবং ২৫ সেপ্টেম্বর ১৫৬১ সালে বায়েজিদ এবং তার পাঁচ সন্তানকে মৃত্যুদণ্ড দেওয়া হয় সুলতান সুলেইমান এর আদেশে।
আমতা বিধানসভা কেন্দ্র

আমতা (বিধানসভা কেন্দ্র) ভারতের পশ্চিমবঙ্গ রাজ্যের হাওড়া জেলার একটি বিধানসভা কেন্দ্র।
সীমানা পুনর্নির্ধারণ কমিশনের নির্দেশিকা অনুযায়ী, ১৮১ নং আমতা বিধানসভা কেন্দ্রটি আমতা-২ সমষ্টি উন্নয়ন ব্লক আমতা-১ ব্লকের ১৪ টি এবং বাগনান-১ ব্লকের বাইনান,বাক্সিরহাট,কল্যাণপুর ও সাবসিট গ্রাম পঞ্চায়েত নিয়ে গঠিত। বাগনান-১ সমষ্টি উন্নয়ন ব্লকের অংশ ছিল। আমতা বিধানসভা কেন্দ্র ২৬ নং উলুবেড়িয়া লোকসভা কেন্দ্রের অন্তর্গত।
২০১৮ ফিফা বিশ্বকাপ বাছাইপর্ব (আন্ত-কনফেডারেশন প্লে-অফ)

রাশিয়ায় আয়োজিত ২০১৮ ফিফা বিশ্বকাপের চূড়ান্ত পর্বে অংশগ্রহণ করার জন্য সর্বশেষ ২টি দলের স্থান নির্ধারণ করার জন্য ২টি আন্ত-কনফেডারেশন প্লে-অফের আয়োজন করা হয়েছিল। এই খেলা ২টি খেলা মূলত ৬–১৪ নভেম্বর ২০১৭ তারিখে অনুষ্ঠিত হওয়ার জন্য নির্ধারণ করা হয়েছিল, কিন্তু পরবর্তীকালে ১০–১৫ নভেম্বর ২০১৭ তারিখে খেলা দুটি অনুষ্ঠিত হওয়ার জন্য পুনঃনির্ধারণ করা হয়েছে।
২০১৮ ফিফা বিশ্বকাপ বাছাইপর্বের আন্ত-কনফেডারেশন প্লে-অফের বিশ্বকাপের প্রারম্ভিক ড্রয়ের সাথে ২০১৫ সালের ২৫ জুলাই, ১৮:০০ এমএসকে () সময়ে রাশিয়ার সেন্ট পিটার্সবার্গের স্ট্রেলনায় অবস্থিত কনস্টান্টিনোভস্কি প্যালেসে অনুষ্ঠিত হয়েছে।
চারটি কনফেডারেশন (এএফসি, কনকাকাফ, কনমেবল ও ওএফসি) হতে চারটি দল দুইটি ভাগে বিভক্ত হবে। অন্যান্য পর্বের মতো এখানে কোন ড্র করা হয়নি।
প্রত্যেক ভাগে, দুটি দল দুই লেগের হোম-এন্ড-অ্যাওয়ে ম্যাচ খেলায় অংশগ্রহণ করবে। দুই অংশের বিজয়ী সমষ্টিগতভাবে ফলাফলের মাধ্যমে নির্ধারণ করা হয়েছে যারা ২০১৮ ফিফা বিশ্বকাপের চূড়ান্ত পর্বের খেলায় অংশগ্রহণ করবে। যদি সমষ্টিগত ফলাফল সমান হয়, তবে অ্যাওয়ে গোল নিয়ম দ্বারা বিজয়ী নির্ধারণ করা হবে। উদাহরণস্বরূপ যদি দুই লেগে কোন দলের অ্যাওয়ে গোল সংখ্যা হোম গোল সংখ্যা হতে বেশি হয় তবে সে দল অগ্রসর করবে। যদি অ্যাওয়ে গোল সংখ্যা সমান হয়, তবে ৩০ মিনিটের অতিরিক্ত সময় খেলা অনুষ্ঠিত হবে। অতিরিক্ত সময়ের পর পুনরায় অ্যাওয়ে গোল সংখ্যার নিয়ম কার্যকর হবে। উদাহরণস্বরূপ যদি অতিরিক্ত সময়ে করা গোলের পরও সমষ্টিগত ফলাফল সমান হয়, তবে অ্যাওয়ে গোল নিয়ম দ্বারা বিজয়ী নির্ধারণ করা হবে। যদি অতিরিক্ত সময়ে কোন গোল না হয়, তবে পেনাল্টি শুট-আউটের মাধ্যমে বিজয়ী নির্ধারণ করা হবে।
আন্ত-কনফেডারেশন প্লে-অফের প্রথম লেগ ২০১৭ সালের ১০ এবং ১১ নভেম্বর এবং দ্বিতীয় লেগ ২০১৭ সালের ১৫ নভেম্বর অনুষ্ঠিত হয়।
<section begin=playoff1/><onlyinclude>
অস্ট্রেলিয়া সামগ্রিকভাবে ৩–১ গোলে জয়লাভ করেছে এবং ২০১৮ ফিফা বিশ্বকাপের জন্য উত্তীর্ণ হয়েছে।
<section begin=playoff2/>
পেরু সামগ্রিকভাবে ২–০ গোলে জয়লাভ করেছে এবং ২০১৮ ফিফা বিশ্বকাপের জন্য উত্তীর্ণ হয়েছে।
গিয়ের্মো দেল তোরো

গিয়ের্মো দেল তোরো গোমেজ (Guillermo del Toro Gómez (; জন্ম ৯ই অক্টোবর, ১৯৬৪) হলেন একজন মেক্সিকান চলচ্চিত্র পরিচালক, চিত্রনাট্যকার, প্রযোজক ও ঔপন্যাসিক। চলচ্চিত্র নির্মাণ কর্মজীবনে দেল তোরো স্পেনীয় ভাষার ডার্ক ফ্যান্ট্যাসি, যেমন গথিক ভীতিপ্রদ চলচ্চিত্র "দ্য ডেভিল্‌স ব্যাকবোন" (২০০১) ও "প্যান্‌স ল্যাবিরিন্থ" (২০০৬) এবং মূলধারার মার্কিন মারপিঠধর্মী চলচ্চিত্র, যেমন ভ্যাম্পায়ার সুপারহিরো চলচ্চিত্র "ব্লেড টু" (২০০২), অতিপ্রাকৃত সুপারহিরো চলচ্চিত্র "হেলবয়" (২০০৪) ও এর অনুবর্তী পর্ব "হেলবয় টু: দ্য গোল্ডেন আর্মি" (২০০৮) এবং বিজ্ঞান কল্পকাহিনী চলচ্চিত্র "প্যাসিফিক রিম" (২০১৩) নির্মাণ করেন।
তার ২০১৭ সালের "দ্য শেপ অব ওয়াটার" চলচ্চিত্রটি ৭৪তম ভেনিস চলচ্চিত্র উৎসবে গোল্ডেন লায়ন এবং শ্রেষ্ঠ চলচ্চিত্রের জন্য একাডেমি পুরস্কার লাভ করে। এছাড়া তিনি এই চলচ্চিত্র পরিচালনার জন্য একাডেমি পুরস্কার, গোল্ডেন গ্লোব, বাফটা, ক্রিটিকস চয়েস চলচ্চিত্র পুরস্কার ও ডিরেক্টরস গিল্ড অব আমেরিকা পুরস্কার লাভ করেন।
দেল তোরোর কাজের প্রধান বৈশিষ্ট হল রূপকথা ও ভীতিপ্রদ গল্পের সমন্বয়, পাশাপাশি দৃশ্য ও কাব্যিক সৌন্দর্য। দানবের প্রতি তার আজীবন মোহ রয়েছে, তিনি একে বৃহৎ শক্তির প্রতীক বলে মনে করেন। তিনি এবং তার সমসাময়িক দুই মেক্সিকান চলচ্চিত্র নির্মাতা আলফোনসো কুয়ারোন ও আলেহান্দ্রো গোন্সালেস ইনারিতু ঘনিষ্ঠ বন্ধু, তারা তিনজন একত্রে "চলচ্চিত্রের তিন বন্ধু" নামে পরিচিত।
দেল তোরো ১৯৬৪ সালের ৯ই অক্টোবর মেক্সিকোর জেলিস্কোর গুদালাজারায় এক ক্যাথলিক পরিবারে জন্মগ্রহণ করেন। দেল তোরো গুদালাজারার গুদালাজারা বিশ্ববিদ্যালয়ের তদন্ত ও চিত্রগ্রহণ বিষয়ে পড়াশুনা করেন।
যখন দেল তোরোর আট বছর বয়স, তখন তিনি তার পিটার সুপার ৮ ক্যামেরা দিয়ে চলচ্চিত্র নির্মাণ করতেন। সেসময় তিনি "প্ল্যানেট অব দ্য অ্যাপস" ফ্যাঞ্চাইজির খেলনা ও অন্যান্য বিষয়াদি নিয়ে স্বল্পদৈর্ঘ্য চলচ্চিত্র নির্মাণ করতেন। তার একটি স্বল্পদৈর্ঘ্য চলচ্চিত্রের বিষয়বস্তু ছিল একটি "সিরিয়াল কিলার আলু" বিশ্ব শাসনের আকাঙ্ক্ষা নিয়ে দেল তোরোর মাতা ও ভাইকে খুন করে এবং বাইরে বের হওয়ার সাথে সাথেই গাড়ি চাপা পড়ে মারা যায়। দেল তোরো তার প্রথম পূর্ণদৈর্ঘ্য চলচ্চিত্র নির্মাণের পূর্বে প্রায় ১০টি স্বল্পদৈর্ঘ্য চলচ্চিত্র নির্মাণ করেন, যার মধ্যে "দোনা লুপে" ও "জিওমেত্রিয়া" দুটি পাওয়া যায়।
দেল তোরো লরেঞ্জা নিউটনকে বিয়ে করেন। নিউটন মেক্সিকান গায়ক গুদালুপে পিনেদার বোন। দেল তোরো ও নিউটন গুদালাজারার ইনস্তিতিউতো দে সিয়েন্সিয়াসে পড়াকালীন প্রেমের সম্পর্কে জড়ান। তাদের দুই কন্যা রয়েছে, তারা হলেন মারিসা ও মারিয়ানা। দেল তোরো ও নিউটন ২০১৭ সালের শুরুর দিকে আলাদা হয়ে যান এবং একই বছরের সেপ্টেম্বর মাসে তাদের বিবাহবিচ্ছেদ হয়।
টরন্টো ও ক্যালিফোর্নিয়ার আগোরা হিলসে দেল তোরোর বাড়ি রয়েছে, এবং প্রতি ছয় মাস অন্তর অন্তর তিনি তার পরিবারের সাথে সাক্ষাৎ করতে গুদালাজারায় যান।
হুয়ান আলমেইদা বোস্কে

হুয়ান আলমেইদা বোস্কে (ফেব্রুয়ারি ১৭, ১৯২৭ – সেপ্টেম্বর ১১, ২০০৯) একজন কিউবান রাজনীতিবিদ এবং কিউবার বিপ্লবের মধ্যে বিদ্রোহী বাহিনীর মূল সেনাপতিদের মধ্যে একজন ছিলেন।  ফিদেল কাস্ত্রো, চে গেভারা, ক্যামিলো সিয়েনফুয়েগোস, এবং রাউল কাস্ত্রোর সাথে, তিনি ১৯৫৬ সালে গ্রান্মা অভিযানের সদস্য হন, যা কিউবার একনায়ক ফুলগেনসিও বাতিস্তার সরকারের বিরুদ্ধে সশস্ত্র বিদ্রোহ শুরু করে। ১৯৫৯ সালে বিদ্রোহীরা ক্ষমতা গ্রহণের পর, তিনি কিউবার কমিউনিস্ট পার্টির একজন বিশিষ্ট ব্যক্তিত্ব হয়ে উঠেছিলেন।তার মৃত্যুর সময়, তিনি কিউবান কাউন্সিলের উপরাষ্ট্রপতি ছিলেন এবং তার তৃতীয় স্থানের সদস্য ছিলেন।তিনি বিভিন্ন সজ্জা এবং জাতীয় ও আন্তর্জাতিক পুরস্কার লাভ করেন, যার মধ্যে "হিরো অফ দ্য রিপাব্লিক অফ কিউবা" এবং "অর্ডার অফ ম্যাক্সিমো গোমেজ" রয়েছে।
গোকর্ণ ইউনিয়ন

গোকর্ণ বাংলাদেশের ব্রাহ্মণবাড়িয়া জেলার অন্তর্গত নাসিরনগর উপজেলার একটি ইউনিয়ন।
গোকর্ণ ইউনিয়ন থেকে মুক্তিযুদ্ধের অন্যতম সংগঠক মোজাম্মেল হক কাপ্তান মিয়ার নেতৃত্বে ১৯৭১ সালে বাংলাদেশের স্বাধীনতা যুদ্ধে একদল মুক্তিযোদ্ধা অংশগ্রহণ করেন।
গোকর্ণ ইউনিয়নের আয়তন ৯,৫৬৬ একর (৩৮.৭১ বর্গ কিলোমিটার)। এটি আয়তনের দিক থেকে ব্রাহ্মণবাড়িয়া জেলার সবচেয়ে বড় ইউনিয়ন। নাসিরনগর উপজেলা সদর থেকে প্রায় ৮ কিলোমিটার দক্ষিণে অবস্থিত এ ইউনিয়নের পশ্চিমে কুণ্ডা ইউনিয়ন, উত্তরে নাসিরনগর ইউনিয়ন, পূর্বে বুড়িশ্বর ইউনিয়ন ও পূর্বভাগ ইউনিয়ন, দক্ষিণ-পূর্বে সরাইল উপজেলার শাহজাদাপুর ইউনিয়ন এবং দক্ষিণ-পশ্চিমে সরাইল উপজেলার নোয়াগাঁও ইউনিয়ন অবস্থিত।
গোকর্ণ ইউনিয়ন নাসিরনগর উপজেলার আওতাধীন ১০নং ইউনিয়ন পরিষদ। এ ইউনিয়নের প্রশাসনিক কার্যক্রম নাসিরনগর থানার আওতাধীন। এটি জাতীয় সংসদের ২৪৩নং নির্বাচনী এলাকা ব্রাহ্মণবাড়িয়া-১ এর অংশ। এটি ৯টি মৌজায় বিভক্ত এবং মোট গ্রাম ১০টি।
২০১১ সালের আদমশুমারি অনুযায়ী গোকর্ণ ইউনিয়নের মোট জনসংখ্যা ৩১,০১৬ জন। এর মধ্যে পুরুষ ১৪,৭০৫ জন এবং মহিলা ১৬,৩১১ জন। মোট পরিবার ৬,১২৯টি। জনসংখ্যার ঘনত্ব প্রতি বর্গ কিলোমিটারে প্রায় ৮০১ জন। মৌজা এবং গ্রামভিত্তিক এ ইউনিয়নের জনসংখ্যা নিচে উল্লেখ করা হল:
২০১১ সালের আদমশুমারি অনুযায়ী গোকর্ণ ইউনিয়নের সাক্ষরতার হার ৩৬.৮%। এ ইউনিয়নে ১টি স্কুল এন্ড কলেজ, ২টি মাধ্যমিক বিদ্যালয় ও ৭টি প্রাথমিক বিদ্যালয় রয়েছে।
গোকর্ণ ইউনিয়নে যোগাযোগ করার প্রধান সড়ক নাসিরনগর-গোকর্ণ সড়ক। প্রধান যোগাযোগ মাধ্যম সিএনজি চালিত অটোরিক্সা এবং মোটর সাইকেল। এছাড়া নৌপথেও এ ইউনিয়নের পাশ্ববর্তী অঞ্চলসমূহে যাতায়াত করা যায়।
গোকর্ণ ইউনিয়নের দক্ষিণ সীমান্ত দিয়ে প্রবাহিত হচ্ছে তিতাস নদী। এছাড়া রয়েছে সিংড়ার খাল এবং কুকুরিয়া খাল।
গোকর্ণ ইউনিয়নের প্রধান ৪টি হাট-বাজার হল চৈয়ারকুড়ি বাজার, নূরপুর সড়ক বাজার, জেঠাগ্রাম নতুন বাজার এবং গোকর্ণ নতুন বাজার।
জাক তাতি

জাক তাতি (জন্ম: জাক তাতিশেফ, ; ৯ই অক্টোবর, ১৯০৭ – ৫ই নভেম্বর, ১৯৮২) ছিলেন একজন চলচ্চিত্র পরিচালক, চিত্রনাট্যকার ও অভিনেতা। "এন্টারটেইনমেন্ট উয়িকলি"র এক জরিপে তাতি সর্বকালের সেরা চলচ্চিত্র নির্মাতার তালিকায় ৪৬তম স্থান অধিকার করেন। মাত্র ছয়টি পূর্ণদৈর্ঘ্য চলচ্চিত্র পরিচালনা করা তাতি ৫০ জনের এই তালিকায় সবচেয়ে কম চলচ্চিত্র পরিচালনাকারী পরিচালক।
তাতির "প্লেটাইম" (১৯৬৭) চলচ্চিত্রটি ২০১২ সালে "সাইট অ্যান্ড সাউন্ড" সাময়িকীর সমালোচকদের ভোটে সর্বকালের সেরা চলচ্চিত্রের তালিকায় ৪৩তম স্থান অধিকার করে।
তাতি ১৯০৭ সালের ৫ই নভেম্বর ফ্রান্সের সিন-এ-ওইসের ল্য পেকে (বর্তমান ইভেলিন) জন্মগ্রহণ করেন। তিনি রুশ, ওলন্দাজ ও ইতালীয় বংশোদ্ভূত। তার পিতা জর্জ এমানুয়েল তাতিশেফ (১৮৭৫-১৯৫৭) ছিলেন প্যারিসে রুশ দূতাবাসে কর্মরত রুশ সেনাবাহিনীর জেনারেল ও সেনা অ্যাটাশে দিমিত্রি তাতিশেফ। তাতিশেফগণ রুশ অভিজাত শ্রেণীর ছিলেন এবং তারা পিটার দিক থেকে রুরিকিদ বংশোদ্ভূত। প্যারিসে কর্মরত অবস্থায় দিমিত্রি রোজ আনাথালি আলিঙ্কোয়ান্ত নামে একজন ফরাসি নারীকে বিয়ে করেন। রুশ সূত্রে উল্লেখ রয়েছে যে রোজ সার্কাস পরিবেশনকারী ছিলেন এবং তারা বিয়ে করেন নি।
তাতির দ্বিতীয় চলচ্চিত্র "লে ভ্যাকঁস দ্য মসিয়ে হুলো" (জনাব হুলোর ছুটির দিন) ১৯৫৩ সালে মুক্তি পায়। এই ছবির মাধ্যমে মঁসিয়ে হুলো চরিত্রটি আত্মপ্রকাশ করে। ছবিতে বাধ্যতামূলক আগস্টের ছুটিতে ফ্রান্স জুড়ে তার রোমাঞ্চকর ভ্রমণের আড়ালে ফ্রান্সের রাজনৈতিক ও সামাজিক চিত্র তুলে ধরা হয়েছে। সম্পূর্ণ চলচ্চিত্রটি লোর আটলান্টিক অঞ্চলে সুমুদ্রের পার্শ্ববর্তী পশ্চিম উপকূলের সাঁ-মার্ক-সুর-ম্য গ্রামে চিত্রায়িত হয়েছে। মঁসিয়ে হুলো যে হোটেলটিতে ছিলেন সেই ইউতেল দ্য লা প্লাগ এখনো সেখানে রয়েছে, এবং সমুদ্র সৈকতে তাতির একটি প্রতিমূর্তি স্থাপন করা হয়েছে। দ্বিতীয় বিশ্বযুদ্ধর পূর্বে নিকটবর্তী পোর্ট শার্লতে তার বন্ধু ল্যমোন ও তার স্ত্রীর সাথে থাকাকালীন তিনি এই সমুদ্র সৈকতটিকে পছন্দ করেছিলেন এবং এখানে একটি চলচ্চিত্র নির্মাণের ইচ্ছা পোষণ করেছিলেন। এই ছবির মাধ্যমে তাতি জাক লাগরাঁগকে সেট ডিজাইনার হিসেবে কাজের সুযোগ দেন, এবং তাদের এই সম্পর্ক আমৃত্যু ঠিকে ছিল। সমালোচকগণ "লে ভ্যাকঁস দ্য মসিয়ে হুলো" ছবিটির প্রশংসা করেন এবং তাতি যৌথভাবে অঁরি মার্কের সাথে শ্রেষ্ঠ মৌলিক চিত্রনাট্য বিভাগে একাডেমি পুরস্কারের মনোনয়ন লাভ করেন। ছবিটি সেই সময়ের সবচেয়ে প্রশংসিত ও জনপ্রিয়তম চলচ্চিত্র হিসেবে এখনো বিদ্যমান।
তাতি ১৯৫৮ সালে "মোঁ ওঁকল" (আমার চাচা) চলচ্চিত্র নির্মাণ করেন। এটি তার পরিচালিত প্রথম রঙিন চলচ্চিত্র। এতে যুদ্ধ পরবর্তী সময়ে আধুনিকতার ও মার্কিনীদের মত ভোক্তাবাদের দিকে ফ্রান্সের ঝোঁকের কারণে মঁসিয়ে হুলো হাস্যরসাত্মক, উদ্ভট ও শিশুসুলভ সংগ্রাম চিত্রিত হয়েছে। ছবিটি বিশ্বব্যাপী সাড়া লাভ করে এবং সে বছর কান চলচ্চিত্র উৎসব থেকে গ্রাঁ প্রি, ৩১তম একাডেমি পুরস্কারে শ্রেষ্ঠ বিদেশি ভাষার চলচ্চিত্রের পুরস্কার, এবং নিউ ইয়র্ক ক্রিটিকস সার্কেল পুরস্কার লাভ করে।
তাতি ১৯৮২ সালের ৪ঠা নভেম্বর মৃত্যুবরণ করেন। তিনি "কনফিউশন"-এর শেষ দৃশ্যের কাজ বাকি রেখে মারা যান, যা পরবর্তীতে জাক লাগরাঞ্জ সম্পন্ন করেন।
ল্যাম্ব অপসরণ

পদার্থবিজ্ঞানে, ল্যাম্ব অপসরণ হল হাইড্রোজেনের "S" ও "P" শক্তিস্তর দুটির শক্তির পার্থক্য যা ডিরাক সমীকরন থেকে পাওয়া যায় না। এই সমীকরন অনুযায়ী এই দুই স্তরের কোনো শক্তির পার্থক্য থাকা উচিত নয়। পদার্থবিজ্ঞানী উইলিস ল‍্যাম্বের নামানুসারে এর নামকরণ করা হয়েছে।
ভ্যাকুয়াম শক্তি ফ্লাকচুয়েশন এর সাথে হাইড্রোজেন পরমানুর উপর্যুক্ত দুটি কক্ষকে থাকা ইলেকট্রন এর মিথস্ক্রিয়া এই ঘটনার কারণ, যা এই ঘটনার আবিষ্কারের পরেই দেখানো হয়েছিল।
কৃষ্ণ গহ্বর থেকে নির্গত হকিং বিকিরণের তাত্ত্বিক ভবিষ্যতবাণী করায় ল্যাম্ব অপসরণ উল্লেখযোগ্য ভূমিকা পালন করে।
১৯৪৭ খ্রিষ্টাব্দে ল্যাম্ব-রেদারফোর্ড পরিক্ষায় হাইড্রোজেনের অনুতরঙ্গ বর্ণালি পর্যবেক্ষণে এই ক্রিয়া প্রথম গণনা করা হয় এবং এই গণনা রিনর্মালাইজেশন তত্ত্বকে এই ঘটনা ব্যাখ্যা করতে উৎসাহিত করে। এই ঘটনাই হল আধুনিক কোয়ান্টাম তড়িৎ-গতিবিজ্ঞান এর পথপ্রদর্শক যা পরবর্তীতে জুলিয়ান শুইঙার, রিচার্ড ফাইনম্যান, সান-ইতিরো টোমোনাগা, ফ্রিম্যান ডাইসন প্রভৃতির দ্বারা উন্নত হয়েছে। ১৯৫৫ সালে উইলিস ল‍্যাম্ব তার ল্যাম্ব অপসরণ সংক্রান্ত আবিষ্কারের জন্য নোবেল পুরস্কার লাভ করেন।
ডেভিড স্টিল

ডেভিড মার্টিন স্কট স্টিল, আইকউডের ব্যারন স্টিল, (জন্ম ৩১ মার্চ ১৯৩৮) একজন অবসরপ্রাপ্ত স্কটিশ রাজনীতিবিদ। রক্সবার্গ, সেলকির্ক এবং পিবলসের পার্লামেন্ট সদস্য হিসেবে নির্বাচিত হন, তারপরে টুইডডেল, এট্রিক এবং লডারডেল, তিনি ১৯৭৬ থেকে ১৯৮৮ সাল পর্যন্ত লিবারেল পার্টির চূড়ান্ত নেতা হিসেবে দায়িত্ব পালন করেন। তার মেয়াদকাল সোশ্যাল ডেমোক্রেটিক পার্টির সাথে জোটের সময়কাল বিস্তৃত ছিল, যা ১৯৮১ সালে শুরু হয়েছিল এবং ১৯৮৮ সালে লিবারেল ডেমোক্র্যাট গঠনের সাথে শেষ হয়েছিল।
স্টিল ১৯৬৫ থেকে ১৯৯৭ সাল পর্যন্ত ৩২ বছর যুক্তরাজ্যের পার্লামেন্টের সদস্য হিসেবে এবং ১৯৯৯ থেকে ২০০৩ সাল পর্যন্ত স্কটিশ পার্লামেন্টের (এমএসপি) সদস্য হিসেবে দায়িত্ব পালন করেন, সেই সময়ে তিনি সংসদের প্রিসাইডিং অফিসার ছিলেন। তিনি ১৯৯৭ থেকে ২০২০ সাল পর্যন্ত লাইফ পিয়ার হিসাবে হাউস অফ লর্ডসের সদস্য ছিলেন। প্রাক্তন লিবারেল সাংসদ স্যার সিরিল স্মিথের বিরুদ্ধে শিশু যৌন নির্যাতনের অভিযোগ তদন্তে ব্যর্থতার জন্য শিশু যৌন নির্যাতনের স্বাধীন তদন্তে স্টিল তাকে "দায়িত্ব পরিত্যাগের" অভিযুক্ত করার পরে হাউস অফ লর্ডস থেকে পদত্যাগ করেন।
আব্দুল হেকিম চৌধুরী

আব্দুল হেকিম চৌধুরী (১ মার্চ ১৯২৪ - ২৪ মার্চ ১৯৮৬) হলেন বাংলাদেশের একজন প্রখ্যাত রাজনীতিবিদ ও একাধিকবার নির্বাচিত পূর্ব পাকিস্তান প্রাদেশিক পরিষদ ও জাতীয় সংসদ সদস্য।
আব্দুল হেকিম ১৯২৪ সালের ১ মার্চ তৎকালীন ব্রিটিশ ভারতের বেঙ্গল প্রেসিডেন্সির সুনামগঞ্জ মহুকুমার ধর্মপাশার ধর্মপাশা ইউনিয়নের ধর্মপাশা গ্রামে জন্মগ্রহণ করেন। তার পিতার নাম আব্দুর রহমান চৌধুরী।
তার সন্তানরা হলেন
১. রফিকুল হাসান চৌধুরী (জ্যেষ্ঠ পুত্র)
২. কামরুল ইসলাম চৌধুরী
৩. ফখরুল ইসলাম চৌধুরী।
৪. রাউফুল ইসলাম চৌধুরী
আব্দুল হেকিম ৬ দফা আন্দোলন, ভাষা আন্দোলন ও বাংলাদেশের স্বাধীনতা যুদ্ধে অংশগ্রহণসহ তৎকালীন সকল রাজনৈতিক কর্মকাণ্ডে সক্রিয় ভূমিকা রাখেন। তিনি ১৯৭৩ সালের ৭ মার্চ অনুষ্ঠিত ১ম জাতীয় সংসদ নির্বাচনে আওয়ামী লীগের মনোনয়নে তৎকালীন সিলেট-১ (বর্তমানঃ সুনামগঞ্জ-১) আসন থেকে এমপি নির্বাচিত হন। তিনি মোট ৪ বার জাতীয় সংসদ সদস্য হিসেবে কাজ করেছেন
টিমো ভেয়ার্নার

টিমো ভেয়ার্নার (, ; জন্ম ৬ মার্চ ১৯৯৬) একজন জার্মান পেশাদার ফুটবলার যিনি একজন ফরওয়ার্ড হিসেবে জার্মান ক্লাব আরবি লাইপজিগ এবং জার্মানি জাতীয় দল-এর হয়ে খেলে থাকেন।
২০১৩ সালের ১লা আগস্ট, তিনি ২০১৩–১৪ ইউয়েফা ইউরোপা লিগ কোয়ালিফাইয়ং পেইস-এ জার্মান ক্লাব ভিএফবি স্টাটগার্ট-এর হয়ে আরেক জার্মান ক্লাব পিএফসি বোটেভ প্লভডিভ-এর বিপক্ষে অভিষিক্ত হন। তখন ভেয়ার্নারের বয়স ছিল ১৭ বছর, চার মাস এবং ২৫ দিন, যার কারণে তিনি বুন্দেসলিগা'র দল ভিএফবি স্টাটগার্ট-এর হয়ে সবচেয়ে কনিষ্ঠ খেলোয়াড় হিসেবে একটি আনুষ্ঠানিক ম্যাচ খেলে ফেলেন।
২০১৩ সালের ১৭ই আগস্ট, তাকে জার্মান ফুটবল লিগ বুন্দেসলিগা'য় জার্মান ক্লাব বায়ের লেভারকুসেন এর বিপক্ষে ম্যাচে প্রথম উপস্থিত হতে দেখা যায়। ২০১৩ সালের ২২ই সেপ্টেম্বর, তিনি তার নিজেস্ব ক্লাব ভিএফবি স্টাটগার্ট-এর হয়ে ইনট্রাচ্ট ফ্রাঙ্ককার্ট-এর বিপক্ষে তার বুন্দেলিগা'র প্রথম গোলটি করেন। একই বছরের ১০ই নভেম্বর, ভেয়ার্নার তার করা নিজেস্ব গোল সংখ্যার হিসাবে আরো দুটি যোগ করেন, কারণ তার দল এসসি ফ্রেইবার্গ-কে ৩-১ গোলে হারায়, খেলায় তিনি ২-০ এবং ৩-১, এই দুই সময়ে গোল করে দলকে এগিয়ে নিয়ে যান, যার কারণে তিনি বুন্দেসলিগার ইতিহাসে সবচেয়ে কনিষ্ঠ খেলোয়াড় হিসেবে এক ম্যাচে দুটি গোল করার কৃতিত্বের মালিক হন।
ভেয়ার্নার জার্মানি জাতীয় কিশোর দলের হয়ে তার দেশের প্রতিনিধিত্ব করেছেন, তিনি অনূর্ধ্ব-১৫, অনূর্ধ্ব-১৬, অনূর্ধ্ব-১৭, অনূর্ধ্ব-১৮, অনূর্ধ্ব-১৯ এবং অনূর্ধ্ব-২১ দলের হয়ে খেলেছেন, সবমিলিয়ে তিনি ৪৮ ম্যাচে ৩৪টি গোল করেন। ২০১০ সালে তিনি জার্মানি অনূর্ধ্ব-১৫ দলের হয়ে পোল্যান্ড-এর বিরুদ্ধে তার প্রথম দেখায় হ্যাট-ট্রিক করেন। দুই বছর পর, তিনি ২০১২ ইউয়েফা ইউরোপিয়ান অনূর্ধ্ব-১৭ চ্যাম্পিয়নশিপ প্রতিযোগিতায় জার্মানি দলের একজন সদস্য ছিলেন, তারা রানার-আপ হয়ে প্রতিযোগিতাটি শেষ করেন।
ভেয়ার্নার ২০১৭ সালে, ইংল্যান্ড দলের বিপক্ষে একটি বন্ধুত্বপূর্ণ ম্যাচ খেলার জন্য জার্মান জাতীয় দলের প্রধান কোচ ইওয়াখিম ল্যোভ-দ্বারা জার্মান জ্যেষ্ঠ দলে ডাক পান এছাড়াও ২০১৮ রাশিয়া বিশ্ব কাপের যোগ্যতার্জন ভিত্তিক ম্যাচে আজারবাইজান এর বিপক্ষে খেলার জন্যও ডাক পেয়ে ছিলেন, খেলা গুলো যথাক্রমে তিনি ২২শে মার্চ এবং ২৬শে মার্চে অনুষ্ঠিত হয়।
২০১৭ সালের ১৭ই মে, রাশিয়ায় অনুষ্ঠেও ২০১৭ কনফেডারেশনস কাপ-এর জন্য জার্মানি দলে ভেয়ার্নার এর নাম ঘোষণা করা হয়।
শিবনাথ বন্দ্যোপাধ্যায়

শিবনাথ বন্দ্যোপাধ্যায় (১১ জুলাই, ১৮৯৭ - ১৬ ডিসেম্বর, ১৯৮২) একজন বাঙালি শ্রমিক নেতা, সাম্যবাদী স্বাধীনতা সংগ্রামী ও সোসালিস্ট ইন্টারন্যাশনালের সদস্য ছিলেন।
শিবনাথ বন্দ্যোপাধ্যায় ব্রিটিশ ভারতের খুলনা জেলায় জন্মগ্রহণ করেন, তার পিতার নাম ছিল দ্বারকানাথ বন্দ্যোপাধ্যায়। ছোটবেলায় হুগলী জেলায় চলে আসেন। হুগলী মহসিন কলেজে পড়া শেষ করে কলকাতা বিশ্ববিদ্যালয় থেকে এম এস সি পাশ করেন গণিতে। পড়াকালীন প্রবাসীনী দেবীকে বিবাহ করেন তিনি। ১৯২০ সালে অসহযোগ আন্দোলনে যোগ দিয়েছিলেন।
ভারতের স্বাধীনতা সংগ্রামে বৈদেশিক সাহায্য পাওয়ার চেষ্টায় তিনি ১৯২১ সালে সোভিয়েত রাশিয়া চলে যান আফগানিস্তানের ভেতর দিয়ে। এই সময় তিনি দীর্ঘ পথ পদব্রজে অতিক্র্ম করেছিলেন। মস্কোতে লেনিনের মরদেহ নিয়ে যেদিন শোকমিছিল বের হয় সেইদিন তিনি সেখানে পৌছান ও মিছিলে যোগদান করেন। আফগানিস্তানে থাকাকালীন সেখানকার হাবিবিয়া কলেজে বিজ্ঞানের অধ্যাপনা করতেন, রাজা আমানুল্লার সাথে তার আলাপ হয়। কাবুলে ব্রিটিশবিরোধী অস্থায়ী ভারত সরকার গঠনে তিনি ছিলেন অন্যতম প্রধান স্থপতি। মস্কোতে থাকাকালীন প্রায় সব বলশেভিক নেতার সংস্পর্শে আসেন তিনি। মস্কোর টয়লার্স বিশ্ববিদ্যালয়ে শিক্ষকতা করতেন। পূর্ব ইউরোপের অনেক জায়গা ঘুরে ১৯২৪ সালে লন্ডন যান। সেখান থেকে ফেরার পথে পাসপোর্টের সমস্যায় থেকে যান ও সাপুরজি সাকলাওয়াতের নির্বাচনী প্রচারাভিযানে সংগী হন শিবনাথ। শ্রমিক নেতা ক্লিমেন্ট এট্‌লির সহযোগীতায় ১৯২৫ সালে দেশে ফিরে আসেন তিনি। দেশে ফেরার পর মীরাট ষড়যন্ত্র মামলায় আসামী বলে অভিযুক্ত করা হয় তাকে।
শিবনাথ বন্দ্যোপাধ্যায় ১৯২৯ সালে লিলুয়ায় রেলওয়ে ধর্মঘট পরিচালনা করেন ও ১৯৩৩ সালে অল ইন্ডিয়া ট্রেড ইউনিয়ন কংগ্রেসের কানপুর সম্মেলনে সাধারণ সম্পাদক নির্বাচিত হন। ১৯৩৭ সালে ঐতিহাসিক চটকল শ্রমিক ধর্মঘট পরিচালনা করেন। বাংলার শ্রমিক আন্দোলনের অন্যতম প্রধান মুখ হিসেবে তিনি অল ইন্ডিয়া ট্রেড ইউনিয়ন, হিন্দু মজদুর সভা, ক্যালকাটা ট্রাম শ্রমিক সংগঠন, বেঙ্গল চটকল মজদুর ইউনিয়নের নেতৃত্বে ছিলেন। রেল শ্রমিক সংগঠন ও বঙ্গীয় ব্যবস্থাপক আইন পরিষদের সদস্য ছিলেন। কলকাতার ধাঙড় আন্দোলনেও তিনি নেতার ভূমিকায় ছিলেন। বিভিন্ন সময়ে প্রায় দশ বছর কারাবাস করেছেন তিনি। ১৯৫৪ সালে সরকারী আমন্ত্রণে চীন ভ্রমণ করেন ১৯৭৫ সালে সক্রিয় রাজনীতি থেকে অবসর নিয়ে সামাজিক ও ত্রাণমূলক কাজ করতেন। চটকল শ্রমিকদের জন্য গড়ে তোলেন ভাটপাড়া-নৈহাটি কো-অপারেটিভ ক্রেডিট সোসাইটি।
শিবনাথ বন্দ্যোপাধ্যায় ১৬ ডিসেম্বর, ১৯৮২ সালে মারা যান।
কণাদ তর্কবাগীশ

কণাদ তর্কবাগীশ একজন নবদ্বীপের বিখ্যাত দার্শনিক পণ্ডিত ছিলেন। খ্রীষ্টীয় পঞ্চদশ শতাব্দীতে তিনি বর্তমান ছিলেন।
কণাদ তর্কবাগীশ নবদ্বীপের পণ্ডিত বাসুদেব সার্ব্বভৌমের ছাত্র ছিলেন।
কণাদ তর্কবাগীশের গঙ্গেশ উপাধ্যায়ের তত্ত্বচিন্তামণির উপর 'মণি ব্যাখ্যা' নামক এক প্রসিদ্ধ টীকা আছে। এছাড়া 'ভাষারত্নম' 'আপশব্দ খণ্ডনম' প্রভৃতি গ্রন্থ তাঁর রচিত।
জীবনী কোষ - শ্রীশশিভূষণ বিদ্যালঙ্কার - দ্বিতীয় খণ্ড ১৩৪৫ বঙ্গাব্দ
ব্রজেশ হিরজী

ব্রজেশ হিরজী (জন্ম ১৬ই জুন ১৯৭১সাল) হলেন একজন বিশিষ্ট অভিনেতা, যিনি হিন্দি সিনেমা তার কৌতুক ভূমিকা জন্য পরিচিত। তিনি একটি সুপরিচিত টেলিভিশন এবং থিয়েটার ব্যক্তিত্ব। তিনি টেলিভিশনে একটি কমেডি শোতে “টী টাইম মনোরঞ্জন” (১৯৯৪), স্মৃতি ইরানি এবং রাজু শ্রীবাস্তবের সাথে সহ-অভিনেতা হিসেবে প্রথম আত্মপ্রকাশ করেন।
তিনি ৪১টিরও বেশি গুজরাটি ভাষার নাটকগুলিতে অভিনয় করেছেন এবং রেহানা হ্যায় মেরে দিলমে, কাহো না পেয়ার হ্যায়, মুজাহি কুছ ক্যাহনা হ্যায়, গোলমাল রিটার্নস্‌, তুম বিন-সহ প্রভৃতি অনেক সফল হিন্দি ভাষার চলচ্চিত্রে কাজ করেছেন। তিনি দ্য ম্যান্স ওয়ার্ল্ড শোও উপস্থাপনা করেন। সম্প্রতি তাকে একটি খেলার অনুষ্ঠান জোর কা ঝাট্‌কাঃ টোটাল ওয়াইপআউটতে প্রতিযোগী হিসেবে অংশগ্রহণ করতে তাকে দেখা যায়। তাকে বর্তমানে সাব টিভিতে সিটকমের ভাই ভাইয়া আর ব্রাদার-এ দেখা যায়। তিনি বিগ বস্‌ ৬ষ্ঠ মৌসুমে প্রতিযোগী ছিলেন।
ব্রজেশ ১৬ই জুন ১৯৭১ সালে জন্ম গ্রহণ করেন এবং তার বোন পুষ্টি শক্তি, যিনি নিজেও একজন জনপ্রিয় টেলিভিশন অভিনেত্রী মাহি ওয়েতে মাহি চরিত্রে অভিনয়ের জন্য পরিচিত। তিনি হলেন একজন এআইইএসি (আইসেক) –এর প্রাক্তন ছাত্র।
One of his acts with Guddi Maruti in Sorry meri Lorry on Zee TV became very popular specially his phrase Heer bye from Heerji.
কালাচাঁদ বিদ্যালঙ্কার

কালাচাঁদ বিদ্যালঙ্কার কিশোরী ভজন নামক একটি বৈষ্ণব সম্প্রদায়ের প্রতিষ্ঠাতা। সম্ভবত তিনি খ্রীষ্টীয় ঊনবিংশ অব্দে বর্তমান ছিলেন।
কালাচাঁদ বিদ্যালঙ্কার ঢাকা জেলার অন্তর্গত বিক্রমপুর পরগণার ফরশাইল বা ফল্লশালী গ্রামে জন্মগ্রহণ করেন। তিনি একজন বিখ্যাত পণ্ডিত ও পাঠক ছিলেন। তিনি ভাগবতের বহু শ্লোকের অভিনব ব্যাখ্যা করে শ্রোতৃমণ্ডলীকে মুগ্ধ করতেন।
জীবনী কোষ - শ্রীশশিভূষণ বিদ্যালঙ্কার - দ্বিতীয় খণ্ড ১৩৪৫ বঙ্গাব্দ
বিপ্লবী

একজন বিপ্লবী এমন একজন ব্যক্তি যিনি সরাসরি বিপ্লবে অংশগ্রহণ করেন বা তা সমর্থন করেন। এছাড়াও, বিশেষণ হিসাবে ব্যবহার করা হলে, বিপ্লব শব্দটি এমন একটি বিষয়কে বোঝায় যা সমাজের উপর বা মানুষের প্রচেষ্টার উপর আকস্মিক প্রভাব ফেলেছে।
আব্দুর রইছ

এডভোকেট আব্দুর রইছ (১ মে ১৯৩১ - ১৮ ডিসেম্বর ১৯৮৮) হলেন বাংলাদেশের একজন প্রখ্যাত রাজনীতিবিদ ও পূর্ব পাকিস্তান প্রাদেশিক পরিষদ ও জাতীয় সংসদ সদস্য। ১৯৭৩ সালের তিনি ১ম জাতীয় সংসদ নির্বাচনে সাবেক সিলেট-৩ (বর্তমানঃ সুনামগঞ্জ-৩) আসন থেকে সংসদ সদস্য নির্বাচিত হন। 
আব্দুর রইছ ১৯৩১ সালের ১ মে তৎকালীন ব্রিটিশ ভারতের বেঙ্গল প্রেসিডেন্সির সুনামগঞ্জ মহুকুমার জগন্নাথপুরের পাটলী ইউনিয়নের বনগাঁও গ্রামে জন্মগ্রহণ করেন। রফিকা রইছ চৌধুরীর সাথে তিনি বিবাহবন্ধনে আবদ্ধ হন। তাদের সন্তান হলেন সুনামগঞ্জের ১ম জেলা পরিষদ প্রশাসক ব্যারিষ্টার এম. এনামুল কবির ইমন। তার স্ত্রী ছিলেন সুনামগঞ্জ জেলা মহিলা আওয়ামী লীগের আমৃত্যু সভানেত্রী।
তিনি বাংলাদেশের সংবিধান রচনায় গুরত্বপূর্ন ভূমিকা পালন করেন। ১৯৮৭ সালে জেলা বারের সভাপতির দায়িত্ব পালন করেন।
আব্দুর রইছ রাজনীতিতে গণতন্ত্র ও এলডি এফ এর সাথে ছিলেন। তিনি ১৯৬৯ সালে আওয়ামীলীগে যোগদান করেন। ১৯৭০ সালে প্রাদেশিক পরিষদের সদস্য নির্বাচিত হন। ১৯৭৩ সালের ৭ মার্চ অনুষ্ঠিত ১ম জাতীয় সংসদ নির্বাচনে আওয়ামী লীগের মনোনয়নে তৎকালীন সিলেট-৩ (বর্তমানঃ সুনামগঞ্জ-৩) আসন থেকে এমপি নির্বাচিত হন। ১৯৭৩ থেকে ১৯৮৮ সাল পর্যন্ত ছিলেন সুনামগঞ্জ জেলা আওয়ামী লীগের আমৃত্যু সভাপতি। এর আগে সুনামগঞ্জ জেলা আওয়ামী লীগের সাধারণ সম্পাদকের দ্বায়িত্ব পালন করেন তিনি।
তিনি স্বাধীনতা সংগ্রামে সক্রিয়ভাবে অংশগ্রহণ করেন।তিনি
মুক্তিযুদ্ধকালীন সময়ে সুনামগঞ্জ এ সর্বদলীয় সংগ্রাম কমিটির সদস্য সচিবের দায়িত্ব পালন করেন।
১৮ ডিসেম্বর ১৯৮৮সালে মৃত্যু বরণ করেন।
কুলদানন্দ ব্রহ্মচারী

কুলদানন্দ ব্রহ্মচারী একজন বাঙালি সাধক। ১২৭৪ বঙ্গাব্দের (১৮৬৮ খ্রীষ্টাব্দ) ২৫শে কার্ত্তিক, রবিবার বৈকুণ্ঠ চতুর্দ্দশীর রাতের ঢাকা জেলার পশ্চিমপাড়ার ইছাপুর গ্রামে তার জন্ম হয়। তার পিতা কমলাকান্ত বন্দ্যোপাধ্যায়, মাতা হরসুন্দরী দেবী। পিতা কমলাকান্ত বন্দ্যোপাধ্যায় একজন তান্ত্রিক সাধক ছিলেন।
কুলদানন্দ ছাত্রজীবনে আনুষ্ঠানিক ব্রাহ্ম ছিলেন। পরবর্তী জীবনে তিনি প্রসিদ্ধ সাধক বিজয়কৃষ্ণ গোস্বামীর শিষ্যত্ব গ্রহণ করেন।
তার রচিত গ্রন্থের মধ্যে শ্রীশ্রীসদ্‌গুরুসঙ্গ প্রধান।
১৩৩৭ বঙ্গাব্দের আষাঢ় মাসে কুলদানন্দের মৃত্যু হয়।
লা ইগেরা

লা ইগেরা () বলিভিয়ার বাইয়েগ্রান্দে প্রদেশের একটি ছোটো গ্রাম। এই গ্রামে বিপ্লবী চে গেভারাকে হত্যা করা হয়।
এই গ্রামটি সান্তা ক্রুস দে লা সিয়েররার ১৫০ কিলোমিটার দক্ষিণ-পশ্চিমে ও পুকারার ১৫ দক্ষিণ-পশ্চিমে অবস্থিত। লা ইগেরা সমুদ্রপৃষ্ঠ থেকে ১৯৫০ মিটার উঁচুতে অবস্থিত।
বলিভিয়ার সেনাবাহিনীর ভাষ্যমতে তারা গেভারাকে ৭ অক্টোবর গ্রেফতার করে এবং তার মৃত্যু হয় ৯ অক্টোবর ১৯৬৭ সাল বেলা ১.১০ টায়। মৃত্যুর এ সময়কাল এবং ধরন নিয়ে মতভেদ এবং রহস্য এখনো আছে। ধারণা করা হয় ১৯৬৭ সালের এই দিনটিতে এই গ্রামে নিরস্ত্র অবস্থায় নয়টি গুলি করে হত্যা করা হয় বন্দী চে গেভারাকে।
ক্লাইড ওয়ারহিফটিক

ওয়ারহিফটিক ক্যালিফোর্নিয়ার ফ্রেসনোতে জন্মগ্রহণ করেন ও সেখানেই বড় হয়ে উঠেন। তিনি ১৯৪১ সালে ক্যালটেক থেকে ভূপ্রকৃতবিদ্যায় স্নাতক ডিগ্রি অর্জন করেন এবং ১৯৫৩ সালে হার্ভার্ড থেকে ভূপ্রকৃতবিদ্যায় পিএইচডি ডিগ্রি অর্জন করেন। তিনি ১৯৪১ সাল থেকে আমৃত্যু পর্যন্ত যুক্তরাষ্ট্রের জিওলজিকাল সার্ভে (ইউএসজিএস) -এর জন্য কাজ করেছেন, পাশাপাশি ১৯৬০ থেকে ১৯৮২ সাল পর্যন্ত তিনি ইউনিভার্সিটি অফ ক্যালিফোর্নিয়াতে শিক্ষকতা করেছেন। ওয়ারহিফটিক ১৯৮৯ সালে জুওলজিক্যাল সোসাইটি অব আমেরিকার দ্বারা "বিশিষ্ট ক্যারিয়ার পুরস্কার" গ্রহণের পর নিজেকে সমকামী হিসেবে আত্মপ্রকাশ করেন। তার ফেলো ভুপদার্থবিদ এলান কক্সের সাথে তার মৃত্যু পর্যন্ত গভীর সম্পর্ক ছিল। এলান ১৯৮৭ সালে মৃত্যুবরণ করেন। তিনি সান ফ্রান্সিকোতে ৭৪ বছর বয়সে হার্ট ফেইল করে মারা যান।
ওয়ারহাফটিগ পাবলিক ট্রান্সপোর্ট ব্যবহারে বেশি আগ্রহী থাকতেন। তিনি অটোমোবাইল এবং এরোপ্লেন এড়িয়ে চলতেন এবং নিয়মিত ভাবে সমুদ্রপথে চলাফেরা করে আলাস্কায় তার কর্মক্ষেত্রে যেতেন। তিনি ইউএসজিএসের অনুমতি নিয়ে ঘোড়ায় চালিত গাড়িতে করে তার কাজ পরিচালনা করতেন। তিনি সাধারণ মানুষের কাছে জনপ্রিয় এমন কিছু ফিল্ড গাইড তৈরী করেন; যেগুলো হলোঃ"Streetcar to Subduction and Other Plate Tectonic Trips by Public Transport in San Francisco", "A Walker's Guide to the Geology of San Francisco", and "The Hayward Fault in Hayward and Fremont, via BART"।
ওয়ারহিফটিগ ভুপ্রকৃতিবিদ্যায় তাৎপর্যমণ্ডিত অবদান রেখেছেন। তিনি প্রথম উপকূলীয় বিজ্ঞানী যিনি টেকটোনিক প্লেটের কারণে যে ভূমিকম্প হয়; এ বিষয়ে জনসচেতনতা সৃষ্টি করেন। তিনি বনের ব্যবস্থাপনাগত চর্চার মাধ্যমে ভুপ্রকৃতিবিদ্যাকে; পরিবেশের সমস্যাতে প্রয়োগের ক্ষেত্রে ছিলেন অগ্রনী। তিনি ১৯৭৫ সালে ক্যালিফোর্নিয়ার ফরেস্ট্রি বোর্ডে নিয়োগ পান। যেখানে তিনি ফরেস্ট চর্চাকে আইনিভাবে নিয়ে আসেন; যার ফলে ফরেস্ট ম্যানেজমেন্টে; দীর্ঘস্থায়ী জিওমরফোলজিক্যাল প্রভাবের সৃষ্টি হয়। যারা সিরিয়াস ভুপ্রকৃতবিদ্যায় গবেষণা বা অধ্যয়ন করতে ইচ্ছুক; তাদেরকে এ বিষয়ের প্রতি আগ্রহী করে তুলতে তার অবদানকে গুরুত্বপূর্ণ বলে বিবেচনা করা হয়।
১৯৬৭ সালে, ওয়াহহার্টিফক কোয়ার্টানারী জিওলজি এবং জিওলজিক্যাল সোসাইটি অব আমেরিকার জিওমরফোলজি বিভাগ কর্তৃক ক্রিক ব্রাইয়ান এওয়ার্ড এবং ১৯৮৯ সালে "জিএসএ ডিস্টিংগুইসড ক্যারিয়ার" এওয়ার্ড পান।
রমেশ চন্দ্র সেন

রমেশ চন্দ্র সেন (জন্ম ৩০ এপ্রিল ১৯৪০) বাংলাদেশের ঠাকুরগাঁও-১ আসনের সাবেক সংসদ সদস্য। তিনি ২০২৪ সালে বাংলাদেশ আওয়ামী লীগ থেকে মনোনয়ন নিয়ে সংসদ সদস্য হিসেবে নির্বাচিত হন। এছাড়াও তিনি বাংলাদেশ আওয়ামী লীগের সাবেক প্রেসিডিয়াম সদস্য। ২০২৪ সালে অসহযোগ আন্দোলনের পর রাষ্ট্রপতি জাতীয় সংসদ বিলুপ্ত করলে তিনি সংসদ সদস্য পদ হারান।
রমেশ চন্দ্র সেন বাংলা ১৩৪৭ সালের ২ বৈশাখ ঠাকুরগাঁও জেলার সদর উপজেলার রুহিয়া ইউনিয়নের কশালগাঁও গ্রামে জন্মগ্রহণ করেন। তার পিতার নাম ক্ষিতীন্দ্র মোহন সেন এবং মাতার নাম বালাশ্বরী সেন। তিনি ১৯৬৩ সালে রংপুর কারমাইকেল কলেজ থেকে বি,কম পাশ করেন এবং রাজশাহী বিশ্ববিদ্যালয়ে কস্ট একাউন্টিং বিষয়ে ১৯৬৪ সালে এম,কম (প্রথম পর্ব) অধ্যায়ন করেন।
তিনি ছাত্র জীবন থেকেই সক্রিয়ভাবে বিভিন্ন রাজনৈতিক কর্মকাণ্ডের সাথে জড়িত ছিলেন। ৬০'র দশকে রুহিয়া উচ্চ বিদ্যালয়ে শিক্ষক হিসেবে কর্মজীবন শুরু করার সময় থেকেই তিনি বাংলাদেশ আওয়ামী লীগের সভাপতি ছিলেন। ১৯৬৯ সালে তিনি ঠাকুরগাঁও জেলা আওয়ামী লীগের নির্বাহী কমিটির সদস্য এবং ১৯৯০ সালে জেলা আওয়ামী লীগের সহ-সভাপতি নির্বাচিত হন। তিনি ২০০৫ সাল থেকে অদ্যাবধি ঠাকুরগাঁও জেলা আওয়ামী লীগের সভাপতি হিসেবে দায়িত্ব পালন করছেন। তিনি সরকারের কেবিনেট সদস্য এবং একই সাথে তিনি জাতীয় অর্থনৈতিক পরিষদ (একনেক) এর নির্বাহী কমিটির সদস্য। তিনি ২০১৩ থেকে ২০১৪ পর্যন্ত বাংলাদেশের খাদ্যমন্ত্রী হিসেবে দায়িত্ব পালন করেন। 
তিনি ১৯৯৭ সালের ১৮ ফেব্রুয়ারি উপনির্বাচনে ঠাকুরগাঁও-১ আসন থেকে প্রথম সংসদ সদস্য নির্বাচিত হন। উপনির্বাচনটি হয়েছিল উক্ত আসনের সাংসদ খাদেমুল ইসলাম ১৭ ডিসেম্বর ১৯৯৬ সালে মৃত্যুবরণ করার কারণে। এরপর ২০০৮ সালের ২৯ ডিসেম্বর দ্বিতীয়বার, ২০১৪ সালে ৩য় বার, ২০১৮ সালের ৩০ ডিসেম্বর ৪র্থ বার এবং ২০২৪ সালের ৭ জানুয়ারি দ্বাদশ সংসদ নির্বাচনে বিপুল ভোটে জয়ী হবার মাধ্যমে ৫ম বার সংসদ সদস্য হিসেবে নির্বাচিত হন।
৫ আগস্ট ২০২৪ সালে অসহযোগ আন্দোলনের মুখে তৎকালীন শেখ হাসিনা পদত্যাগ করে ভারত পালিয়ে গেলে পরদিন ৬ আগস্ট রাষ্ট্রপতি সংসদ ভেঙ্গে দিলে তিনি সংসদ সদস্য পদ হারান।
১৬ আগস্ট ২০২৪ তারিখ ঠাকুরগাঁওয়ের রুহিয়া এলাকার বাড়ি থেকে রমেশ চন্দ্র সেনকে গ্রেফতার করে পুলিশ। বিস্ফোরক আইনে করা মামলায় ১৭ আগস্ট আদালত তাকে কারাগারে পাঠানোর নির্দেশ দেয়।
১০০ ইয়ার্স (চলচ্চিত্র)

হান্ড্রেড ইয়ার্স — "দ্য মুভি ইউ উইল নেভার সি" একটি ইংরেজি ভাষার নির্মীয়মাণ চলচ্চিত্র যা পরিচালনা করছেন 'রবার্ট রদ্রিগেজ, এবং কাহিনী রচনা ও অভিনয়ে আছেন জন মালকোভিচ । "১০০ ইয়ার্স" চলচ্চিত্রটি ২১১৫ খ্রিষ্টাব্দের ১৮ নভেম্বর মুক্তি প্রদান করা হবে।
মালকোভিচ ও রড্রিগেজ ২০১৫ সালে ঘোষণা করেন যে তারা রেমি মার্টিনের মালিকানাধীন লুই ত্রয়োদশ নামক প্রযোজনা সংস্থার ব্যানারে একটি চলচ্চিত্র নির্মাণ করছেন যা ১০০ বছর পরে মুক্তি প্রদান করা হবে। ১৮ নভেম্বর ২০১৫ সালে এর টিজার মুক্তি পায়; যদিও চলচ্চিত্রটির কাহিনী সম্পূর্ণ গোপন রাখার কথা বলা হয়েছিল। কেউই চলচ্চিত্রটির ফুটেজ দেখায়নি, এর পরিবর্তে সম্ভাব্য তিনটি ভবিষ্যৎ কল্পনা দেখানো হয়, যেখানে বর্জ ভূমির ধ্বংসাবশেষ ও প্রযুক্তিগত স্বর্গ রাজ্যের দৃশ্য দেখানো হয়।
চলচ্চিত্রটি উচ্চ-প্রযুক্তির বুলেটপ্রুফ বিশেষ বাক্সের ভেতর রাখা হয়েছে, যা ১৮ নভেম্বর ২১১৫ সালে নির্দিষ্ট মেয়াদ পর অর্থাৎ মুক্তির তারিখের দিন স্বয়ংক্রিয়ভাবে খুলে যাবে। মালকোভিচ এবং রদ্রিগেজ সহ, বিশ্বজুড়ে প্রায় এক হাজার অতিথিকে, প্রিমিয়ারের জন্য ধাতব নির্মিত একটি করে আমন্ত্রণমূলক টিকিট প্রদান করা হয়েছে, যা তারা তাদের বংশধরদের হাতে তুলে দিতে পারেন।
ফ্রান্সের কগনেক এবং লুই ত্রয়োদশ প্রকোষ্ঠে ফিরে আসার আগে ২০১৬ সালের কান চলচ্চিত্র উৎসব এবং অন্যান্য শহরগুলিতে "১০০ ইয়ার্স" চলচ্চিত্রটি যে নিরাপদে রাখা হয়েছে তা দেখানো হয়।
হেলিক্স নীহারিকা

হেলিক্স নীহারিকা, হেলিক্স নামেও পরিচিত, NGC 7293, নক্ষত্রপুঞ্জের একটি বৃহৎ প্ল‍্যানেটারি নীহারিকা (পিএন)। সম্ভবত 18২4 সালের পূর্বে কার্ল লুডভিগ হার্ডিং এর আবির্ভাব ঘটেছিল, এই বস্তুটি সমস্ত উজ্জ্বল গ্রহের সাপেক্ষে পৃথিবীর নিকটে অবস্থিত। আনুমানিক দূরত্ব প্রায় 215 পার্সেক (700 আলোকবর্ষ)। এটা ক্যাট আই নীহারিকা এবং রিং নীহারিকা, যার আয়তন, বয়স এবং শারীরিক বৈশিষ্ট্য ডাম্বেল নীহারিকার অনুরূপ, তার সমতুল্য পার্থক্য এবং ইকুয়েটারিয়াল দৃষ্টিকোণ বা প‍্যারালাক্স থেকে আবির্ভাবের মত অনুরূপ। হেলিক্স নীহারিকাকে কখনও কখনও পপুলার সংস্কৃতিতে "ঈশ্বরের চোখ" হিসাবে উল্লেখ করা হয়েছে, পাশাপাশি "আই অফ স্যারন"।
হেলিক্স নীহারিকা একটি প্ল‍্যানেটারি নীহারিকার একটি উদাহরণ, এটি একটি মধ্যম বা নিম্ন ভরবিশিষ্ট নক্ষত্র দ্বারা গঠিত, যা তার বিবর্তনের শেষের দিকে তার বাইরের স্তরকে বিস্ফোরিত করে দেয়। পার্শ্ববর্তী স্থানের জ‍্যোতিষ্কগুলি ও গ্যাসীয় মেঘ আমাদের কল্পিত এক স্থির বিন্দু থেকে এমন দেখায়, যেন আমরা একটি হেলিক্স গঠন বা সর্পিল প‍্যাঁচ দেখছি। এই নীহারিকার কেন্দ্রীয় কোর (central stellar core), যা কিনা এই ধরনের প্ল‍্যানেটারি নীহারিকার নিউক্লিয়াস বা কেন্দ্রক হয় তা সাধারণত একটি শ্বেত বামন নক্ষত্র হয়। কেন্দ্রীয় নক্ষত্রের প্রজ্জ্বলন এতই শক্তিপূর্ণ যে এটি পূর্বে নিঃসৃত গ্যাসগুলিকে উজ্জ্বল ও ভাস্বর করে তোলে।
আলেকজান্ডার নক্ষত্রপুঞ্জের হেলিক্স নীহারিকা প্রায় 700 আলোকবর্ষ দূরে অবস্থিত, প্রায় 0.8 পার্সেক (2.5 আলোকবর্ষ) বিস্তৃত। হেলস নীহারিকার হাবল স্পেস টেলিস্কোপের সাম্প্রতিক চিত্রগুলি ACS যন্ত্র থেকে নতুন প্রকাশিত চিত্রগুলির একটি যৌগ এবং কিট পিক ন্যাশনাল অবজারভেটরিতে ওয়াইইএনএন 0.9-মিটার টেলিস্কোপের মোজাইক ক্যামেরা থেকে বিস্তৃত এঙ্গেল ইমেজ।
বর্তমানে, বয়স অনুমান করা হয় 10600 বছর (এর থেকে 2300 বছর বেশি বা 1200 বছর কম হতে পারে)।
হেলিক্স নীহারিকাটি একটি Prolated Spheroid আকৃতির বলে মনে করা হয় যার বিষুবতলীয় বলয়াংশ অধিক ঘন , যার প্রধান অক্ষটি আমাদের সুবিধাজনক স্থির বিন্দু থেকে 21° থেকে 37° নত। ভেতরের ডিস্কের আকার 8 × 19 আর্কমন্ড ব্যাস (0.52 পিসি); বাইরের টর্সের ব্যাস 12 × 22 আর্কসিন (0.77 পিসি); এবং বাইরের সবচেয়ে রিং প্রায় 25 টি আর্কমিন ব্যাস (1.76 পিসি)।
গোটা নীহারিকার নিখুঁত কাঠামোটি সম্প্রতি শেষ 6,560 বছরে এবং ভিতরের ডিস্কের জন্য 12,100 বছর ধরে সৃষ্ট বলে অনুমান করা হয়েছে। Spectroscopically, বহিরাগত রিং এর সম্প্রসারণ হার 40 km · s, এবং প্রায় 32 km · s ভিতরের ডিস্ক জন্য।
হেলিক্স নীহারিকার ছিল প্রথম planetary nebula-র নিদর্শন যা cometary knot ধারণ করে। এর প্রধান রিংটি প্রধানত knots of nebulosity রয়েছে, যা বর্তমানে অনেক কাছাকাছি planetary গুলোয় শনাক্ত করা হয়েছে। এই নটগুলি অত্যন্ত পরিবর্তনশীল (পিএনএন থেকে) এবং "nebulosity" হিসাবে বর্ণনা করা হয়েছে, প্রতিটি কেন্দ্রীয় স্ট্রাকচার এবং পুচ্ছগুলি থেকে উদ্ভাসিত প্রশম চার্জবিহীন আণবিক গ্যাসের কেন্দ্রস্থলে এবং উজ্জ্বল cusps (স্থানীয় photoionization ফ্রন্ট) দিয়ে গঠিত। সমস্ত খাঁজ PNN থেকে একটি রেডিয়াল দিক থেকে প্রসারিত। পুচ্ছ বাদে, তারা (খুব প্রায়) সৌর সিস্টেমের আকার, আর পিএনএন থেকে লাইট ফোটনগুলির কারণে প্রতিটি নট অপটিক্যালভাবে ঘন। হেলিক্স নেবুলায় থাকা 20,000 এরও বেশি নট রয়েছে।
উত্তেজিত তাপমাত্রা হেলিক্স নীহারিকা জুড়ে পরিবর্তিত হয়। ঘূর্ণায়মান-কম্পনশীল তাপমাত্রা প্রায় 1800 K ।
দবিরুল ইসলাম (ঠাকুরগাঁওয়ের রাজনীতিবিদ)

মোঃ দবিরুল ইসলাম (জন্ম ২৯ সেপ্টেম্বর ১৯৪৮) বাংলাদেশের ঠাকুরগাঁও জেলার রাজনীতিবিদ, যিনি ঠাকুরগাঁও-২ আসনের সাবেক সংসদ সদস্য।
দবিরুল ইসলাম ২৯ সেপ্টেম্বর ১৯৪৮ সালে ঠাকুরগাঁও জেলার বালিয়াডাঙ্গি উপজেলার বড়বাড়ি গ্রাম জন্মগ্রহণ করেন। তিনি স্নাতক ডিগ্রি অর্জন করেছেন।
দবিরুল ইসলাম রাজনীতির সঙ্গে বাংলাদেশের কমিউনিস্ট পার্টি যুক্ত ছিলেন। তিনি ১৯৮৬ সালের তৃতীয় ও ১৯৯১ সালের পঞ্চম জাতীয় সংসদ নির্বাচনে বাংলাদেশের কমিউনিস্ট পার্টির প্রার্থী হিসেবে ঠাকুরগাঁও-২ আসন থেকে সংসদ সদস্য নির্বাচিত হন। এর পর বাংলাদেশ আওয়ামী লীগে যোগ দিয়ে ১২ জুন ১৯৯৬ সালের সপ্তম, ২০০১ সালের অষ্টম, ২০০৮ সালের নবম, ২০১৪ সালের দশম ও ২০১৮ সালের একাদশ জাতীয় সংসদ নির্বাচনে বাংলাদেশ আওয়ামী লীগের প্রার্থী হিসেবে ঠাকুরগাঁও-২ আসন থেকে সংসদ সদস্য নির্বাচিত হয়ে আসছেন।
৩ অক্টোবর ২০২৪ তারিখে দবিরুল ইসলামকে ঠাকুরগাঁও সদর উপজেলার রুহিয়া এলাকা থেকে গ্রেফতার করে পুলিশ। ভূমি দখল ও চাঁদাবাজির মামলায় তাকে কারাগারে পাঠানোর নির্দেশ দেয় আদালত।
জাতীয় সংসদের সদস্য নির্বাচন হওয়ার পর থেকে বিভিন্ন সময় দবিরুল ইসলামের বিরুদ্ধে সংখ্যালঘু হিন্দুদের জমি দখল করার অভিযোগ উঠে। বালিয়াডাঙ্গীতে জমি দখলকে কেন্দ্র করে ২০১৫ সালের জুনে সাংসদের ছেলে মাজহারুল ইসলামের নেতৃত্বে অন্তত ৩০ জন অস্ত্রধারী সন্ত্রাসী সংখ্যালঘু পরিবারের ওপর হামলা করে বলে অভিযোগ পাওয়া যায়। ২০১৬ সালের জানুয়ারিতে আইন ও সালিশ কেন্দ্র এবং ব্লাস্টসহ কয়েকটি মানবাধিকার সংগঠন যৌথভাবে সংবাদ সম্মেলন করে জানায় ঠাকুরগাঁওয়ের ঘটনাতে এমপি দবিরুল ইসলাম সরাসরি জড়িত থাকার সুস্পষ্ট প্রমাণ পাওয়া গেছে৷।
এছাড়া নিজ পরিবারের অনেক সদস্যকে দলীয় পদে স্থান দিয়ে রাজনীতিকে পরিবারতন্ত্র করা এবং নেতাকর্মীদের অবমূল্যায়ন করা নিয়েও তাকে নিয়ে বিতর্ক আছে।
গেরিইয়েরো এরোইকো

গেরিইয়েরো এরোইকো (; আ-ধ্ব-ব:[ɡeriˈʝeɾo eˈɾoiko]); "বীর (গেরিলা) যোদ্ধা") আলবের্তো কোর্দা-র তোলা লাতিন আমেরিকার মার্কসবাদী বিপ্লবী চে গেভারা-র একটি প্রতিকৃতিমূলক আলোকচিত্র। আলোকচিত্রটি ৫ই মার্চ, ১৯৬০ তারিখে কিউবার হাভানা শহরে লা কনব্রে বিস্ফোরণের শিকারদের জন্য অনুষ্ঠিত একটি স্মরণসভায় তোলা হয়েছিল। এই আলোকচিত্রটি গেভারার পরবর্তী জীবনের কর্মকাণ্ড এবং শেষ পর্যন্ত তাঁর মৃত্যুদণ্ডের সাথে একত্রে মিলে ১৯৬০-এর দশকের শেষের দিকে তাঁকে এক সাংস্কৃতিক প্রতিভূ হিসেবে দৃঢ়-প্রতিষ্ঠিত করতে সাহায্য করেছিল। কোর্দা বলেছেন যে যেই মুহূর্তে তিনি ছবিটি তুলেছেন, সেই মুহূর্তে গেভারার মুখের অভিব্যক্তি দেখাচ্ছিল "পরম নিগূঢ়তা", রাগ এবং ব্যথা। বছর পরে, কোর্দা বলেন যে ছবিটি গেভারার দৃঢ় চরিত্র দেখিয়েছে। গেভারা ৩১ বছর বয়সী ছিলেন আলোকচিত্র তোলার সময়।
আলবের্তো কোর্দা ছবির সম্বন্ধে বলেন:
নাজমুল হক প্রধান

নাজমুল হক প্রধান (১৬ জানুয়ারি, ১৯৫৭) বাংলাদেশের পঞ্চগড়-১ আসনের সংসদ সদস্য। তিনি ২০১৪ সালে জাতীয় সমাজতান্ত্রিক দল থেকে সংসদ সদস্য হিসেবে নির্বাচিত হয়েছেন। 
নাজমুল হক প্রধানের পৈত্রিক বাড়ি পঞ্চগড় জেলায়। তিনি স্নাতকোত্তর পাশ করেছেন।
ব্যবসায়ী নাজমুল হক প্রধান রাজনীতিতে সক্রিয় এবং প্রথমবারের মতো সংসদ সদস্য নির্বাচিত হয়েছেন।
ইয়াসিন আলী (রাজনীতিবিদ)

মো. ইয়াসিন আলী (জন্ম: ১ জুলাই, ১৯৬১) বাংলাদেশের ঠাকুরগাঁও জেলার রাজনীতিবিদ, সাংস্কৃতিক ব্যক্তিত্ব এবং ঠাকুরগাঁও-৩ আসনের সংসদ সদস্য। তিনি ২০১৪ সালে বাংলাদেশের ওয়ার্কার্স পার্টি থেকে সংসদ সদস্য হিসেবে নির্বাচিত হয়েছেন। 
ইয়াসিন আলী ১৯৬১ সালের ১ জুলাই জন্মগ্রহণ করেন। মো. ইয়াসিন আলীর পৈতিৃক বাড়ি ঠাকুরগাঁও জেলার রাণীশংকৈল উপজেলা সদর রাজবাড়ীতে। ইয়াসিন আলী রাষ্ট্রবিজ্ঞান বিষয়ে স্নাতকোত্তর ডিগ্রী অর্জন করেছেন।
ইয়াসিন আলী একটি বিশ্ববিদ্যালয়ে অধ্যাপনা করেন। পেশায় অধ্যাপনার সঙ্গে যুক্ত মো. ইয়াসিন আলী রাজনীতির সঙ্গে সক্রিয় ভাবে যুক্ত আছেন। তিনি প্রথমবার সংসদ সদস্য নির্বাচিত হয়েছেন।
ইয়াসিন আলী বাংলাদেশ ওয়ার্কার্স পার্টির রাজনৈতিক আদর্শে বিশ্বাসী একজন সংসদ সদস্য।
২০১৪ সালে তিনি তার নির্বাচনী এলাকা ঠাকুরগাঁও-৩ আসন থেকে নির্বাচনে অংশগ্রহণ করেন ও সাংসদ নির্বাচিত হন। ঠাকুরগাঁও-৩ সংসদীয় আসন হল বাংলাদেশের জাতীয় সংসদের ৩০০টি নির্বাচনী এলাকার একটি। এটি ঠাকুরগাঁও জেলায় অবস্থিত বাংলাদেশ সংসদের ৫ম এবং জেলার ৩য় সংসদীয় আসন। ঠাকুরগাঁও জেলার পীরগঞ্জ উপজেলা এবং রানীশংকাইল উপজেলা নেকমরদ ইউনিয়ন, হোসেনগাঁও ইউনিয়ন, লেহেম্বা ইউনিয়ন, বাচোর ইউনিয়ন, রাতোর ইউনিয়ন ও নন্দুয়ার ইউনিয়ন নিয়ে গঠিত। উক্ত নির্বাচনে মোট ৯৯,৭৯১টি ভোটের মধ্যে ইয়াসিন আলী পেয়েছিলেন ৬২,১১৮ ভোট, যা মোট ভোটের ৬২।২%। তার নিকটতম প্রতিদ্বন্দী জাতীয় পার্টির হাফিজ উদ্দিন আহম্মেদ পেয়েছিলেন ৩৭,৬৭ ভোত, যা মোট ভোটের ৩৭.৮%। ৯ জানুয়ারি, ২০১৪ সাল থেকে তিনি সাংসদের দায়িত্ব পালন করা শুরু করেন।
ঠাকুরগাঁও এ বিভিন্ন চাকরির নিয়োগে দুর্নিতির অভিযোগ রয়েছে ইয়াসীন আলীর বিরুদ্ধে।
মনোরঞ্জন শীল গোপাল

মনোরঞ্জন শীল গোপাল (১ জানুয়ারি ১৯৬৪) বাংলাদেশের দিনাজপুর-১ আসনের সাবেক সংসদ সদস্য। তিনি ২০১৪ সালে বাংলাদেশ আওয়ামী লীগ থেকে সংসদ সদস্য হিসেবে নির্বাচিত হয়েছেন। 
মনোরঞ্জন শীল গোপালের পৈতৃক বাড়ি দিনাজপুর জেলার কাহারোল উপজেলার নয়াবাদ গ্রামে। তিনি স্নাতক ডিগ্রি অর্জন করেছেন।
পেশায় সাংবাদিকতা, ব্যবসা ও কৃষির সঙ্গে যুক্ত মনোরঞ্জন শীল গোপাল রাজনীতির সঙ্গে সক্রিয় ভাবে যুক্ত আছেন। তিনি চতুর্থবার সংসদ সদস্য নির্বাচিত হয়েছিলেন। ২০২৪ সালের দ্বাদশ জাতীয় সংসদ নির্বাচনে তিনি স্বতন্ত্র প্রার্থী মো: জাকারিয়া জাকার বিপক্ষে ভোটে পরাজিত হন।
গোপাল ২০০৫ সালের ৫ই ডিসেম্বর অনুষ্ঠিত দিনাজপুর-১ আসনের উপনির্বাচনে স্বতন্ত্র প্রার্থী হিসেবে অংশ নিয়ে জামায়াতে ইসলামীর প্রার্থী আফতাব উদ্দিন মোল্লাকে পরাজিত করে প্রথমবারের মত অষ্টম জাতীয় সংসদে সংসদ সদস্য নির্বাচিত হন। এরপর ২০০৮ ও ২০১৪ সালের নির্বাচনে তিনি আওয়ামী লীগের প্রার্থী হিসেবে নির্বাচনে অংশ নেন এবং নবম ও দশম জাতীয় সংসদে দিনাজপুর-১ আসনের প্রতিনিধিত্ব করেন।
গোপাল ২০১৮ সালের একাদশ জাতীয় সংসদ নির্বাচনে আওয়ামীলীগের মনোনয়নে মহাজোটের প্রার্থী হন এবং ১ লাখ ৯৮ হাজার ৭৯২ ভোট পেয়ে পুনরায় সংসদ সদস্য নির্বাচিত হন।
খালিদ মাহ্‌মুদ চৌধুরী

খালিদ মাহ্‌মুদ চৌধুরী (জন্ম ৩১ জানুয়ারি ১৯৭০) একজন বাংলাদেশী রাজনীতিবিদ ও নৌ-পরিবহন মন্ত্রণালয়ের সাবেক প্রতিমন্ত্রী। তিনি দিনাজপুর-২ আসনের সাবেক সংসদ সদস্য। তিনি বাংলাদেশ আওয়ামী লীগের সাংগঠনিক সম্পাদকের দায়িত্ব পালন করছেন। ২০২৪ সালে অসহযোগ আন্দোলনের পর রাষ্ট্রপতি জাতীয় সংসদ বিলুপ্ত করলে তিনি সংসদ সদস্য পদ হারান।
খালিদ মাহ্‌মুদ চৌধুরীর ১৯৭০ সালে ৩১শে জানুয়ারি দিনাজপুর জেলার বোচাগঞ্জ উপজেলার ধনতলা গ্রামে জন্মগ্রহণ করেন। তার পিতা মুক্তিযুদ্ধের অন্যতম সংগঠক আওয়ামী লীগের সাবেক কেন্দ্রীয় নেতা ও সাবেক প্রতিমন্ত্রী আব্দুর রৌফ চৌধুরী। মাতা রমিজা বেগম। তিনি ১৯৮৪ সালে সেতাবগঞ্জ পাইলট উচ্চ বিদ্যালয়, দিনাজপুর হতে এস.এস.সি, ১৯৮৬ সালে দিনাজপুর সরকারি কলেজ হতে এইচ.এস.সি পাশ করেন। তিনি রাজশাহী বিশ্ববিদ্যালয়ের অধীনে ১৯৮৯ সালে বি.কম পাশ করার পর ঢাকা বিশ্ববিদ্যালয় এর অধীনে ১৯৯২ সালে মাস্টার্স ডিগ্রি সম্পন্ন করেন। তিনি ন্যাশনাল ডিফেন্স কলেজ (এনডিসি) এর অধীনে ক্যাপস্টোন কোর্স সম্পন্ন করেন।
খালিদ মাহ্‌মুদ চৌধুরী ছাত্রজীবন থেকেই ছাত্রলীগের রাজনীতির সাথে যুক্ত ছিলেন। তিনি বাংলাদেশ ছাত্রলীগের দপ্তর সম্পাদক হিসেবে দায়িত্ব পালন করেন। পরবর্তীতে ২০০২ সালে বাংলাদেশ আওয়ামী লীগের জাতীয় কাউন্সিলে উপ-কমিটির সহ-সম্পাদক নির্বাচিত হন এবং ২০০৭ সালের ১২ জানুয়ারী আওয়ামী লীগ সভানেত্রীর বিশেষ সহকারীর দায়িত্ব লাভ করেন। তিনি প্রথমবারের মতো ২০০৮ সালে দিনাজপুর-২ আসন থেকে আওয়ামীগের মনোনয়ন নিয়ে সংসদ সদস্য হন। ২০০৯ সালে আওয়ামী লীগের ১৮তম জাতীয় কাউন্সিলে সাংগঠনিক সম্পাদক নির্বাচিত হন এবং ২০১২ সালে জাতীয় কাউন্সিলে দ্বিতীয়বারের মত সাংগঠনিক সম্পাদক নির্বাচিত হয়ে তিনি দায়িত্ব পালন করেছেন। ২০১৪ সালের ৫ জানুয়ারী ১০ম জাতীয় সংসদ নির্বাচনে দ্বিতীয়বার একই আসন হতে তিনি সংসদ সদস্য নির্বাচিত হন। ২০১৬ সালে ২২ অক্টোবর আওয়ামী লীগের ২০তম জাতীয় কাউন্সিলে তৃতীয়বার সাংগঠনিক সম্পাদক নির্বাচিত হয়ে দায়িত্ব পালন করছেন। সর্বশেষ ২০১৮ সালের ৩০ ডিসেম্বর ১১শ জাতীয় সংসদ নির্বাচনে তৃতীয়বার দিনাজপুর-২ (বিরল-বোচাগঞ্জ উপজেলা) আসন হতে তিনি সংসদ সদস্য নির্বাচিত হন। তিনি ৬ জানুয়ারি ২০১৯ এ তিনি একাদশ জাতীয় সংসদের অধীনে নৌ-পরিবহন মন্ত্রণালয়ে নৌপরিবহন প্রতিমন্ত্রী হিসেবে দায়িত্ব পেয়েছিলেন।
৫ আগস্ট ২০২৪ সালে অসহযোগ আন্দোলনের মুখে তৎকালীন প্রধানমন্ত্রী শেখ হাসিনা পদত্যাগ করে ভারত পালিয়ে গেলে পরদিন ৬ আগস্ট রাষ্ট্রপতি সংসদ ভেঙ্গে দিলে তিনি সংসদ সদস্য পদ হারান।